text:
Børnini í 1.2. og 3.flokki hava nú fingið frítíðarskúla. Tey greiða frá skúla og frítíðarskúla.
Á graslíkisvallum í Vágum
Fótbóltsdagur
Børn úr Miðvági og Sandavági hava fótlbóltsdag.
Aðrir partar
Hvat gera tey á familjulegu á Zarepta á Vatnsoyrum? Anna Helena, Sára og Róar fara at greiða frá.
Adhya Nandi hevur foreldur úr India. Pápi hennara kom til Føroyar at vera venjari í badminton. Adhya er fødd í Føroyum, men hevur búð í India í fýra ár. Hvat mál tosa tey heima? Og hvar ætlar Adhya at búgva, tá ið hon verður stór?
Hvussu er at búgva í Keypmannahavn? Og hvat hugsa børn við føroyskum foreldrum um Føroyar? Hvat mál tosa tey? Anna Sofía og Jóan Petur eru 8 ára gomul og ganga í skúla og til frítíðarítriv í Keypmannahavn. Í sendingini siga tey sína hugsan.
Vit hoyra um føroyskar barnasangir í Barnaútvarpinum. Hesa ferð hoyra vit um Antarungan Andrass.
Tey í 6. og 7.flokki í skúlanum á Velbastað arbeiða við ávegisskriving. Yvirskriftin er - At ferðast. Tey finna uppá persónar, sum fara at ferðast. Olga, Teitur og Ingibjørg greiða frá.
Vit eru í barnadansi í Norðurlandahúsinum.
So er Barnafestivalurin 2017 byrjaður. Vit hoyra um alt sum er í Norðurlandahúsinum frá døgunum 1.-9.apríl. Sunnuva Bæk greiðir frá og eisini siga børn sína hugsan.
Hvat er ein sansavilliniborg? Vit spyrja Gunnvu Zachariasen, sum er íbúgvi í villiniborgini. Djóni og Janus siga sína hugsan um sansavilliniborgina. So hoyra vit brot úr barnakonsertini hjá Føroya Symfoniorkestri. Søgan hesa ferð er - Skrímslið lítla systir mín. Diana, Bogi og Helena siga sína hugsan um konsertina.
Vit hoyra um framsýningar, konsertir, filmar og mangt annað, sum Barnafestivalurin 2018 hevur at bjóða. Vit eru í Norðurlandahúsinum.
Næmingar í frískúlanum í Kelduni í Skálafirði og næmingar í frískúlanum í Havn, greiða frá.
Næmingar í 6.flokki greiða frá søgnini um Beintu. Hvør var hon? Og hvat hava tey lært?
19.apríl var Biophiliakapping í Norðurlandahúsinum. Tað var 4. og 5.flokkur í Sands skúla sum vann kappingina. Tey vóru professarar í gróti. 6.flokkur í skúlanum við Løgmannbreyt høvdu arbeitt við Narnia og gjørdist nummar tvey. Tey siga sína hugsan um kappingina og verkætlanina.
Tey hava tað stuttligt í Býlingshúsinum undir Fjalli í Havn. Eydna, Edmnund, Theodor, Svanna og onnur greiða frá.
Tey í 4.flokki í Eysturskúlanum fara uppá gólv.
Vit hoyra næmingar í 1. og 2. flokki syngja fyri okkum. Tey ganga í skúlanum á Fløtum. Jónsvein Heinesen er tøkningur
Eisini siga tey frá sangum
Næmingar í skúlunum í Sandoynni hava havt evnisviku við yvirskriftini - Matur og tilfeingi. Hetta var í samband við ársins Eplafestival. Tí fóru allir næmingar í skúla leygarmorgun, og fóru skrúðgongu yvir á økið, sum er í Trøðum á Sandi, har tey framførdu sang og leik. Børnini gleða seg og siga sína hugsan.
Upptøkurnar eru frá 2011
Børn hava sang og tónleik saman við læraranum Palla Hansen. Tey ganga í 5. og 6. flokki. Jónsvein Heinesen er tøkningur
Næmingar í Frískúlanum í Havn syngja og spæla fýra sangir. Skúlin er á Velbastað.
Upptøkurnar eru frá 2007
Upptøkurnar eru frá 2009.
Vit hoyra børn, sum ganga í Norðskála-Oyrar skúla. Eisini hoyra vit barnakórið. Jóannes S. Hansen spælir klaver og skipar fyri.
Upptøkurnar eru frá 2009
Sangupptøkur úr Vestmanna skúla frá 2007. Tey í 5.flokki greiða frá.
Vit eru í Sørvági og hitta børn, sum seta eplir niður. Tey í 4.flokki í Sørvágs skúla greiða frá.
Mariann Reinert, løgreglukvinna er farin til Kollafjarðar at undirvísa. Vit eru saman við henni, og fara at hoyra um evnið - Etikkur á netinum. Næmingar í 6.flokki greiða frá.
Vit eru í Kollafirði. Og í Kollafirði fara vit víða um. Allir næmingarnir í skúlanum hava havt evnisviku. Tey í yngstu deildini hava arbeitt við Íslandi. Miðdeildin hevur arbeitt við India og hádeildin hevur arbeitt við Afrika. Vit eru fyrst í Íslandi. Diana, Anton, Lív, Andrea og Ása greiða frá. Síðai fara vit eitt stutt legg til Afrika, og tá fer Herit at greiða frá.
Vit eru í Kollafirði. Her hava tey evnisviku um lond og heimspartar. 4. 5. og 6. flokkur hevur um India. Angela, Julia og Meinhard greiða frá.
Tey hava havt evnisviku um hav.
VIt eru í 3.flokki í skúlanum á Giljanesi. Tey hava evnisarbeiði í samband við savnsfagnaðin. Hvat er Eyðanstovuskipið? Vit vilja fegin vita. Eisini hava tey gjørt dukkusjónleik og eitt skip.
Í 1961 byrjaði Eyðun Johannesen at týða og leikstjórna leikir til barnaútvarpið. Vit kenna Fólk og dólgar í Kardumummubýnum og Klintrimús og hini dýrini í Valbakkaskóginum. Nú hevur Eyðun Johannesen 80 ára føðingardag.
Vit eru til sjónleik. Á pallinum eru Pettson og Findus. Tey fara at greiða frá og vit hoyra brot úr leikinum.
Lego Holics úr skúlanum á Argjahamri gjørdist vinnari 2015, triðja árið á rað. Filip úr Lego Holics greiðir frá. Eisini hoyra vit børn av Sandi siga sína hugsan um kappingina.
So er flaggdagur og Jensina Olsen fer at vitja Jógvan Arge, sum veit nógv um Merkið. Aftaná eru vit á Ovastaloftinum, saman við Jensinu og Snúta.
Næmingar í 2. 3. og 4.flokki í Tórshavnar Kommunu, hava lært at spæla flogbólt. Tiltakið endaði við kapping í høllini á Hálsi. Næmingar í 2.flokki í Hoyvíkar skúla, greiða frá.
Fólk og dólgar í Kardumummubýnum er sjónleikur, sum verður sýndur í sjúnleikarahúsinum í Havn. Vit hitta leikarar, hoyra sangir, hoyra brot úr leikinum og tveir dreingir siga sína hugsan um leikin.
Næmingar í skúlanum á Argjahamri hava havt frálæru í forritan. Hetta var í sambandi við - Hour of Code.
Vit hoyra framførslur og práta við børn, sum eru til forskúladag á Argjahamri.
4.flokkar í Gøtu skúla hava verið í Norðagøtu, og leita eftir ormveru. Og nú flúgva firvaldar og admiralar í flokshølunum í Gøtugjógv. Næmingar fara at greiða frá gongdini frá ormveru til firvald/admiral.
Næmingar venja sang, kvæði og skjaldur, tí tey fara at gleða eldri fólk á ellisheimi. Tey fara at greiða frá og framføra í Barnaútvarpinum.
Í skúlanum á Argjahamri eru fýrbein. Næmingar í 4. flokki ansa teimum, og tey fara at greiða frá.
Vit hoyra góðan tónleik afturvið góðari søgu. Føroya Symfoniorkestur hevur havt nógvar barnakonsertir, og hesuferð er evnið Føroyingasøga. Jákup Veyhe sigur frá.\t\t\t\t\t\t\t
Vit hoyra góðan tónleik afturvið góðari søgu. Føroya Symfoniorkestur hevur havt nógvar barnakonsertir, og hesuferð er evnið Føroyingasøga. Jákup Veyhe sigur frá.
Børn og vaksin á Margarinfabrikkini í Havn eru við eini verkætlan, sum snýr seg um at framleiða føroyskt tilfar, sum skal liggja á Youtoube. Orsøkin er, at føroysk børn hava alt ov lítið tilfar á føroyskum. Eisini eru vit í Norðurlandahúsinum, har tey í fimleikafelagnum - Flog, fyrireika seg til fimleikafagnaðin.
Vit hoyra um Kuldakrákuna, sum er í føstulávintshýri. Eisini um heimasíðuna, at børn kunnu senda grýlumyndir inn. Síðani hoyra vit børn úr Sumba greiða frá teirra føstulávintshaldi.
Næmingar í 3. flokki í Eysturskúlanum í Havn 2013 høvdu evnisarbeiði um Brestiskvæðið. Vit hoyra børn í 1.2. og 3. flokki kvøða.
Frískúlin í Havn gjørdi ein sangleik, sum tey framførdu í sjónleikarahúsinum í Havn. Børnini hava skrivað, gjørt tónleik og alt sum krevst til ein sangleik, sum tey framførdu fyri foreldrunum beint fyri jól. Barnaútvarpið var eisini við. Tey fara at greiða frá og so hoyra vit brot úr leikinum.
Heksirnar er ein nýggjur familjuleikur á Tjóðpallinum. Tað er ein spennandi, undirhaldandi, syrgiligur, stuttligur og hjartanemandi familjuleikur fyri alla familjuna. Jákup, Sóleyð og Petur Meinar greiða frá. Eisini siga børn, sum vóru til leikin, sína hugsan.
Vit hoyra um eina huldubygd, sum næmingar í skúlanum á Skúlatrøð hava gjørt. Tey ganga í 5.d og fara at greiða frá huldufólki og søgum.
Tey í býlingshúsinum á Velbastað, hava verið útferð og sæð fleiri smálomb, og hava uppliva nógv stuttligt og spennandi. Dánjal, Sjúrður, Bjarki og Steintór greiða frá.
Um ljóð og tónleik. Sunnleif Rasmussen er tónaskald og hann fer at greiða frá.
Gerandishetjan er Høgni Kunoy Dávason
Á Fólkaheilsuráðstevnuni, har millum 3-400 fólk vóru savnað í Norðurlandahúsinum, varð Gerandishetjan 2017 avdúkað.Drongurin við svarta beltinum hevur fingið heiðurin: "Gerandishetjan". Hann hevur saman við foreldrum sínum tikið stig til at seta ítróttargrein á stovn, eitt átak, sum virkar samlandi fyri bæði ung og gomul. Í sendingini fáa vit nógv at vita um Taekwondo.
Nú er Jasmin ein vaksin maður, men hann minnist væl fyrstu tíðina, tá ið hann kom til Føroyar. Hann kom til Føroyar úr krígsrakta Serbia.
Vit hoyra um jólakalendarasøguna - Stjørnan, ið hvarv og Snæfall, sum er jólakalendari í barnasjónvarpinum. Páll Danielsen greiðir frá.
Vit hoyra um jólakalendarin - Tjóvajólini, sum verður í sjónvarpinum. Páll Danielsen greiðir frá og eisini hitta vit Hjálmar Dam, sum spælir Kyrri. Í útvarpinum fara vit at hoyra jólakalendarasøguna - Eg sá ein eingil, sum Elin á Rógvi skrivaði í 2010 og hon fer at greiða frá.
Nú nærkast 1.desember og øll gleða seg. Vit gleða okkum til jólakalendarar, og í sendingini hoyra vit Beintu Johannesen greiða frá jólakalendarin í Strok og Píkasjey. Eisini eru vit í Likkudali nummar 1, har Rógvi og Julius stákast við pakkar, jólaprýði og jólakalendara.
Nú er Kim 12 ára gomul. Tá ið hon var 8 ára gomul flutti hon til Føroyar til mammu sína úr Thailandi. Hvussu var at koma til Føroyar? Og hvussu var at læra at tosa føroyskt? Og hvussu er skúlin í Thailandi í mun til Føroyska skúlan? Kim fer at greiða frá.
Nú nærkast First Lego League kappingin 2017. Og í sendingini hesa ferð eru vit við, tá ið næmingar í bólkinum - KlossHans, fyrireika seg.
Í dag er klovnurin BUBU á vitjan í Barnútvarpinum. Hann hevur fleiri nýggjar sangir og hevur nógvar framtíðarætlanir
Næmingar greiða frá, hvat tey hava arbeitt við í skúlanum. Tey hava havt evnisviku um Kollafjørð. Tey hava máta, hvussu long bygdin er, tey hava lært nógv um tveir gamlar skúlar, tey hava vitja eitt 200 ára gamalt hús og so hava tey fyrireika framsýning.
Vit fara at hoyra um Kuldakrákuna og um Vit, sum er nýggj heimasíða til børn. Kuldakrákan er ímyndin, og klikkja vit á Kuldakrákuna, sum stendur á breddanum á heimasíðuni hjá kringvarpinum, so finna vit søgur, leikir, sjónvarpsendingar, spøl, sangir, evnissendingar, tíðindi og mangt annað. Elin Michelsen greiðir frá. Elin á Rógvi lesur og skrivar um Kuldakrákuna og Tórunn, Elsa, Ingi, Jákup og Tummas siga sína hugsan.
Hvat er land í eygsjón? Tað er tað, sum sjórænarar rópa, tá ið teir síggja land, sigur Sunnvá Bech, sum arbeiðir í Norðurlandahúsinum. Hesa ferð er Svøríki í eygsjón. Vit vitja Jensinu, Rasmus og Berg, tí tey venja sangir, sum vit kenna frá søgum, sum Astrid Lindgren hevur skrivað. Anna Fríða og Óðin, sum ganga í 1.flokki í Lítla Skúla, sita og tekna Pippi og aðrar tekningar, sum skulu á stórskíggja í Norðurlandahúsinum.
Í skúlanum við Løgmannabreyt er lesiringur. Næmingar úr 5.og 6.flokki eru við.
Tey lesa hvønn morgun og brúka ein serstakan lesihátt. Næmingar í 6.flokki í skúlanum á Argjahamri greiða frá.
Vit í Vestmanna á vitjan hjá Sylviu. Sylvia er 9 ára gomul og hon hevur likkupisur.
Altjóða minifiddlers-festivalur hevur verið í Føroyum í døgunum 8.-12.juni. 45 næmingar úr fleiri londum venja við Géza og øðrum strúkaralærarum. Hetta eru næmingar, sum eina ferð um vikuna fáa fjarundirvísing í violin. Nú hittust tey her í Havn at spæla violin saman. Tey eru úr Danmark, Týsklandi, Ísrael, Lapplandi, Finnlandi og Suðurkorea. Børnini eru 8-12 ára gomul og fimm føroysk børn eru eisini við. Festivalurin endaði við konsert í Norðurlandahúsinum. Vit vóru har við mikrofonini, tá ið legan var byrja og her var nógvur tónleikur at hoyra.
Á Oyrasundskollegiunum úti á Amager í Keypmannahavn, búgva nógvir føroyingar, sum eru lesandi. Her eru fleiri stórir íbúðarblokkar, og her búgva nógv føroysk børn. Hvussu er gerandisdagurin har? Miram og Lív búgva í L-blokkinum. Tá ið Barnaútvarpið bankaði uppá, var Lív og vitjaði Miriam.
Mumi er nú gjørdur við føroyskum røddum, og verður at síggja í Norðurlandahúsinum.
Í samband við Listarleypin, arbeiða næmingar í Frískúlanum í Havn við skuggadukkuleiki. Tey arbeiða saman við Rakel Helmsdal. Vit hoyra um Nykursvísu og ævitýrið, Trøllið hjá Pápaleysa. At enda hoyra vit Páll Danielsen lesa ævintýrið - Trøllið hjá Pápaleysa.
Næmingar í ymiskum flokkum greiða frá.
Jensina Olsen og Finnur Hansen spæla 26 nýggjar barnasangir á fløgu. Vit vitja tey og tey siga okkum, at Aleksandur Kristiansen hevur skrivað yrkingarnar, Knút Olsen hevur gjørt løgini og Bárður Jákupson hevur málað vatnlitsmálningar. Jensina syngur og spælir og Finnur spælir og tekur upp.
Í Frískúlanum í Havn kvøða tey alt árið, tó ikki í føstu. Vit hoyra um Ólav Riddarrós, sum tey fara at skipa og kvøða, tá ið dansistevnan verður 11.februar. Eisini hoyra vit um Hørpurímu. Tey høvdu eina verksmiðju í Norðurlandahúsinum, tá ið bókadagarnir vóru í november.
Anna á Borg greiðir frá, hvat hon hevur sæð og upplivað. Hon hevur fingið nógv at vita um plast, sum er evnið í umhvørvisvikuni. Eisini siga børn í skúlabólkinum í býlingshúsinum á Ternuryggi, sína hugsan. Tey hava m.a. teknað til kappingina á Býarbókasavninum. Borghild er í Ostahúsinum, og har ber til at síggja vistfrøðiligan mat, sum kann vigast og koyrast í krukkur og pappírposar, ístaðin fyri plast.
Næmingarnir hava verið á skeið í positivari sálarfrøði. Foreldrini hava eisini verið við.
Skúlabólkurin í Býlingshúsinum á Ternuryggi er á vitjan. Tey hava lurtað eftir bókini - Malla ræður, sum hevur verið at hoyra í barnútvarpinum. Tey siga frá skúlabólkinum og siga sína hugsa um at vera vaksin.
Markus, Sigrid, Paula og Óla Martin greiða frá.
Í dag eru vit í Klaksvík á vitjan í skúlanum. Her hitta vit Rakul Ró, sum greiðir frá einum nýggjum roknisangi. Hon syngur eisini vælkendar sangir saman við næmingum í skúlanum í Barnaútvarpinum í dag.
Tá ið tað eru roknidagar, so er spennandi og áhugavert at vera í skúla. Allir næmingar arbeiða saman í ymiskum stovum. Har hava tey úr at gera í heilsustovuni, skúlaumhvørvisstovuni, í Kahootspurnakappingini, í ekspermentarium og á skúlablaðnum.
Vit hoyra um Sangskrínið, sum er eitt skrín við sangum, tekstum, nótum, fløgum og vøkrum myndum. Sangir, sum Steintór Rasmussen hevur yrkt.
Vit hoyra um føroyskar barnasangir í Barnaútvarpinum. Hesa ferð eru vit í Eysturskúlanum.
Vit hoyra um føroyskar sangir í Barnaútvarpinum.
So nærkast Vísindavøkan 2017, sum Granskingarráðið skipar fyri. Tey skipa fyri kappingini - Ársins Vitanarfróðu. Næmingar í 5.flokki í Eysturskúlanum í Havn hava teknað seg til kappingina. Tey hava valt at granska sápu.
Hvør er Silas? Jú, Silas er abbasonurin hjá Hera Kragesteen. Abbin gjørdi honum eina fløgu í jólagávu og nú er hon komin út. Í Barnaútvarpinum í dag, sigur Heri okkum søguna um fløguna. Anfinnur Heinesen og Beinta Clothier syngja og eru sjónleikarar á fløguni, so tey siga eitt sindur um tað at frambera sum sjónleikari. Vit hoyra eisini brot úr sjey sangum, sum eru á fløguni Silas.
Katrin, Óli, Isabella, Eva, Tita, Gabriella og Sofía eru sjónleikarar og tey fara at greiða frá.
Tað er vár og tí er spennandi at hoyra um smáfuglar. Beinta Johannesen hevur skrivað bókina - Smáfuglar í Føroyum.
Ranja, Bjalla, Hjalti og Jákup greiða frá.
Í 2012 gjørdu tey í 4.flokki í Tórshavnar Kommunuskúla eitt yrkingasavn, sum kallaðist - Solosólin. Oddfríður Marni Rasmussen er rithøvundur og var lærari hjá teimum. Vit hoyra kendar røddir úr KVF lesa yrkingar úr savninum. Eisini fara nøkur av teimum, sum hava yrkt at greiða frá.
Næmingar í 7.flokki eru við í spæliliði. Tey hava til uppgávu at vera saman við børnum í 1.2. og 3.flokki í fríkorterinum, har tey skipa fyri spølum. Mikudagin fingu, tey sum hava verið við í spæliliðnum í ár prógv, sum Annika Olsen borgarstjóri í Tórshavnar Kommunu handaði. Sanna og Jónas úr 7.flokki í Eysturskúlanum í Havn greiða frá. Eisini siga børn í 2.flokki sína hugsan.
Hesuferð eru vit úti í Sandagerði í Havn. Tað er 24. juni og skótar gera klárt at brenna bál. Men hvat gera tey?
Í skúlanum við Løgmannabreyt hava tey havt eitt sera spennandi evnisarbeiði í eina viku. Evnið er samfelagið. Tey arbeiða, fáa pengar afturfyri og sleppa at keypa alt møguligt.
Í skúlanum við Løgmannabreyt hava tey havt eitt sera spennandi evnisarbeiði í eina viku. Evnið er samfelagið. Tey arbeiða, fáa pengar afturfyri og sleppa at keypa alt møguligt.
Í Sands skúla hava tey havt evnisarbeiði um sagnir. Vit hoyra tey greiða frá søgnini um Kálv Lítla. At enda hoyra vit brot úr kvæðnum - Harra Pætur og Elinborg, vit hoyra Klaksvíkar Dansifelag.
Summi arbeiða jólaaftan, børnini gleða seg og onkur hevur føðingardag jólaaftan. Vit fara at tosa við børn og vaksin, sum siga okkum, hvat tey gera jólaaftan.
Í Sørvági eru 15 næmingar í 5. flokki, sum hava gjørt verkætlan um tónleikabólkin Tinganest. Tey hava lært seg sangir, gjørt samrøðu við teir í bólkinum, gjørt plakatir, framløgur og skipað fyri konsert.
Hvat er ein trivnaðardagur? Tað hoyra vit í sendingini hesuferð. Næmingar siga sína hugsan og royna ymiskt spennandi.
Hvat er ein trivnaðardagur? Og hvat er at trívast? Poula, Olivia, Karl og Mikkjal í 2.a í Skúlanum á Fløtum, fara at greiða frá.
Tryggari internetdagur er 6.februar. Óli Rubeksen, sum starvast innan SSP, greiðir frá týdninginum at vera tryggur á netinum. Næmingar í 4.flokki í Eysturskúlanum í Havn, hava arbeitt nógv við evninum í seinastuni.
Vit hoyra um ábyrgdina hjá foreldrunum, um myndir á netinum, orð hava vald og mangt annað, ið hevur við netið at gera.
Vit vitja í Lítla Skúla í Havn. Tey hava evnisarbeiði um ull. Og tað halda tey er sera áhugavert.
Vit fara at hoyra um einglar. Armgarð Arge greiðir frá.
Vit fara at hoyra um einglar. Armgarð Arge greiðir frá.
Hvat er føsta og føstulávint? Spurningin seta vit Armgarð Arge, og vit fáa nógv at vita. Eisini siga Filip, Bylgja og Eivi okkum, hvat tey fara at vera á førstulávint.
Vit spyrja Jóan Paula Joensen um føstulávint, um at ganga grýlu, sláa tunnu og mangt annað. Eisini siga børn okkum, hvat tey fara at vera føstulávintsmánadag.
Hvat er ein tunna og hvat hevur hon verið brúkt til? Vit spyrja Erling Isholm, søgufrøðing. Elin, Gilli og Jógvan fara at siga eitt sindur um at ganga grýlu, hvat er gott at fáa í posan, um at gerast kattakongur og mangt annað.
Miriam, Anna Petra, Bogi, Venningsted og Jógvan greiða frá evnisarbeiði, sum tey hava havt í Sands skúla. Tey hava lært eina rúgvu um ljóð, litir og árstíðir. Tey hava verið nógv úti í náttúruni og so spældu tey eisini sjónleik.
Í Barnaútvarpinum hoyra vit um Martin Luther, nú tað eru 500 ár síðani, at hann negldi tær 95 tesurnar á dyrnar í Wittenberg. Á Skúlatrøð í Klaksvík hava næmingar havt evnisviku um Martin Luther.
Vit hoyra um Mumi, tí nú verður filmurin um Mumi frumsýndur í Norðurlandahúsinum ? ein føroyskur Mumi filmur, við føroyskari talu og føroyskum sjónleikarum. Og tá verður eisini - Barnafestivalurin 2016 í Norðurlandahúsinum. Felisia, Sirius og Hedvig siga sína hugsan um Mumi og um Tove Janson, sum hevur skrivað og funnið uppá Mumi og hini í Mumidalinum.
So er 2. umfar av Orrustu byrjað. Seinasta sunnukvøld klokkan 19.30 var 1. sending. Tá sóu vit ÍA-dreingirnir kappast móti svimjigentunum úr Reysti. Vit tosa við børnini, vertin og onnur sum gera sendingina.
Songkvinna Lone Wernblad og Peter Wermø eru á konsertferð í Føroyum. Yvirskriftin er - Nøj det er for børn ella Ens í Norden. Eisini hava tey verksmiðju saman við børnunum. Vit eru saman við teimum í Tofta skúla, tá ið næmingar skriva sang og gera myndir, sum snúgva seg um tað serstaka, sum er í Føroyum.
Jákup Eli er 12 ára gamal og her er nógv stuttligt at síggja og hoyra. Eisini hoyra vit klavertónleik úr Porkeri.
Hvørjar søgur eru stuttligar? Hvat fær teg at flenna? Børn í útibarnagarðinum í Trongisvági siga sína hugsan
Tað eru tvey skúlabørn í skúlanum á Húsum á Kalsoynni. Tey eru systkin og eita Turid og Gunnar, sum eru 7 og 8 ára gomul.
Vit eru í Suðuroy og hoyra hesuferð næmingar í Porkeri greiða frá og tey syngja eisini fyri okkum.
Vit hoyra um skúlan í Mikladali og um Kópakonuna
Fríði, Jónas,Sjúrður og Lise greiða frá


c: text/html

text:
Nes Sóknar Musikkskúli
Nes Sóknar Musikkskúli er ein musikkskúli, sum Runavíkar Kommuna og Nes Kommuna eru saman um.
Leiðarin í Nes Sóknar Musikkskúla er Jóhan Mortensen - tlf. 212327.
Deildarleiðarin á Skála er Arnfríð Thomsen - tlf. 278849.
Musikkskúlin hevur eina kommunala musikkskúlanevnd, ið er mannað við kommunalpolitikarum úr báðum kommununum. Musikkskúlanevndin og musikkskúlaleiðarin hava vanliga tveir fastar fundir um árið.
Formaður í kommunalu musikkskúlanevndini er Torbjørn Jacobsen - tlf. 448380.
Hvør fíggjar?
Fíggjarliga verður musikkskúlin skipaður á tann hátt, at land og kommunur gjalda hvør sína helvt av kostnaðinum. Í okkara føri eru tvær kommunur um musikkskúlan, og tær bera hvør sín part av kommunalu útreiðslunum - eftir nærri avtalum og ásetingum.
Hvussu við tilmelding?
Tað ber alla tíðina til at tekna seg sum næming í Nes Sóknar Musikkskúla. Kortini er tað soleiðis, at musikkskúlin hevur eitt ávíst tal av tímum at ráða yvir, og tískil sleppur bert eitt ávíst tal av næmingum framat í senn. Tað ber tó til at seta seg á bíðilista.
Næmingarnir melda seg til hjá musikkskúlaleiðaranum. Telefonnummarið er 212327, og teldupostadressan er johan.mortensen@skulin.fo.
Næmingagjald
Tað kostar at ganga í musikkskúla. Næmingagjaldið verður kravt inn eina ferð hvørt hálvár. Kommunala musikkskúlanevndin ásetir støddina á næmingagjaldinum.
Ein næmingur, sum fær undirvísing í ein hálvan tíma um vikuna, skal hvørt hálvár gjalda 400 kr í næmingagjaldi. Systkin gjalda tó 350 kr fyri hvørt hálvár. Er undirvísingin minni enn hálvan tíma hvørja viku, verður lutfalsliga minni goldið.
Hvørji krøv skulu musikkskúlalærararnir lúka?
Eftir teimum reglugerðum, sum føroyski musikkskúlin gongur eftir, skulu allir musikkskúlalærararnir hava prógv frá musikkkonservatorium ella líknandi hægri útbúgving. Flestu lærararnir lúka hesar treytir, men onkutíð stendur á at fáa fult útbúnan lærara í starv, og tá verður egnaður vikarur settur í staðin.
Tað er annars Martin Mouritsen, landsmusikkskúlaleiðari, ið søkir eftir neyðugu lærarunum til allan tann føroyska musikkskúlan.
Hvørjum ljóðførum verður undirvíst í?
Í skúlaárinum 2013 / 2014 ber til at ganga til undirvísing í hesum ljóðførum:
Klaver, violin, tvørfloytu, guitar, bassguitar, cello, saxofon, klarinett, horn og trummum.
Fleiri næmingar spæla eisini í samanspælsbólkum av ymsum slag.
Hvussu við ljóðførum?
Teir næmingar, ið spæla violin, cello, tvørfloytu, klarinett, saxofon og horn sleppa at lána ljóðførið frá Nes Sóknar Musikkskúla. Higartil hava næmingarnir einki goldið í leigu fyri at sleppa at brúka ljóðførini. Kortini verður kravt, at lániskjal verður undirskrivað av foreldrum ella verja, sum so hava ábyrgdina av, at næmingurin fer væl við ljóðførinum, soleiðis at tað kann latast musikkskúlanum aftur í góðum standi.
Konsertir
Í høvuðsheitum eru tvær konsertir um árið - ein jólakonsert í desember og ein várkonsert síðst í mai mánaði.
Annars roynir musikkskúlin at vera við í ymsum mentanarligum tiltøkum í økinum.
Undirvísingarstøð
Í skúlaárinum 2013/2014 verða hesir skúlar brúktir sum undirvísingarstøð:
- Skúlin á Toftum
- Skúlin við Løkin
- Skúlin á Glyvrum
- Frískúlin Keldan
- Skúlin á Skála
Undirvísingartíðir
Onkrir musikkskúlalærarar undirvísa í vanligari skúlatíð, meðan aðrir undirvísa aftaná. Tá næmingar verða undirvístir í vanligari skúlatíð, skiftir undirvísingartíðin hjá teimum frá viku til viku, soleiðis at teir ikki hvørja ferð forsøma somu lærugreinina í fólkaskúlanum. Næmingarnir fáa uppmøtingartalvu at ganga eftir. Vanliga fær ein næmingur undirvísing í ein hálvan tíma hvørja viku.
Musikkskúlin hevur somu frídagar sum fólkaskúlin. Umframt tað leggur musikkskúlin tveir fastar frídagar árliga.
Vikutímatal
Í skúlaárinum hevur Nes Sóknar Musikkskúli uml. 82 undirvísingartimar hvørja viku.
Lærararnir
- Monika S. Joensen, violin, tlf. 274956
- Nikolaos Kapnas, violin, tlf. 217321
- Katja Volovelskaja, tvørfloyta, tlf. 254621
- Tóri Restorff Jacobsen, cello, tlf. 588400
- Heðin Kambsdal, klaver, tlf. 222421
- Ann-Kristin D. Hansen, klaver og teori, tlf. 214433
- Oddur Hentze, klarinett og saxofon, tlf. 297291
- Kenneth Jones, horn, tlf. 287850
- Torleik Mortensen, bassguitar, tlf. 263002
- Agnar Lamhauge, bassguitar og guitar, tlf. 597990
- Petur Martin Johannesen, klaver, tlf. 559972
- Rúni K. Mouritsen, trummur, tlf.271583
- Herluf Lützen, guitar, tlf. 227680

robotstxt: allowed

filter: keep


text:
Tvørmegi Crossfit undir dopingeftirlit hjá Anti Doping Danmark
Dan Klein --- 18.05.2018 - 09:32
Venjingarmiðstøðin Tvørmegi Crossfit fer nú undir dopingeftirlit hjá Anti Doping Danmark.
Tvørmegi sigur hetta vera fyri at tryggja, at neyðugt gjøgnumskygni verður í venjingar- og kappingarhøpi. Tey hava ein greiðan antidoping-politikk, men eingin føroysk eftirlitsskipan er, soleiðis at eitt løggilt eftirlit kann tryggjast í verki.
“Vit halda, at dopingeftirlit hevur stóran týdning, og tað er serliga viðkomandi innan kraftítrótt, har rørslur, sum eisini ganga aftur í CrossFit, eru uppií. Tí fær Tvørmegi nú, sum fyrsta fitnesstøð í Føroyum, limaskap í Anti Doping Danmark. Hetta er at kalla ein fyribilsloysn, inntil møguleikar vera í føroysku skipanini at tryggja neyðuga eftirlitið.
Tvørmegi er farið í samstarv við ÍSF at fáa hetta í lag, og vit eru sera fegin um stuðul og ráð frá ÍSF. Nú verður skipan, har eftirlitið kann koma at vitja ófráboðað, tá vanlig venjing er, og tá kappingar verða fyriskipaðar,” sigur Tvørmegi.
Ítróttarsamband Føroya fegnast um, at ein venjingarmiðstøð í Føroyum hevur gjørt avtalu um antidoping:
“ÍSF er sera fegið um, at Tvørmegi sum fyrsta venjingarmiðstøð hevur gjørt avtalu við ADD. Vit fara nú at bjóða øllum hinum venjingarmiðstøðunum í Føroyum til kunningarfund, og okkara vón er sjálvandi, at allar sum ein gera avtalu við ADD um antidoping samstarv, soleiðis at foreldur at ungum íðkarum kunnu kenna seg vís í, at børn teirra venja í einum umhvørvi, sum aktivt tekur frástøðu frá doping.“


text:
Marita Rasmussen: Vit mugu fáa ein vinnupolitikk
Fitt av fólki var møtt í Skálavík til fund hjá Sandoyara Fólkafloksfelag mikukvøldið, har avgjaldsøðin hjá sitandi samgongu var umrødd.
Marita Rasmussen, stóri í vinnuhúsinum, segði ma. at kappingarførið hjá føroysku vinnuni er í vanda og alneyðugt er at fáa ein verðuligan vinnupolitik.
Jørgen Niclasen vísti á avgjaldsøðina, sum hendan samgongan hevur álagt bæði vinnu og føroysku familjunum. Hann nevndi hækkan av bensin- og dieselavgjald á akfør, avgjald á smyrjiolju, vektgjaldið á akfør er hækkað, heilsutrygdargjaldið, tinglýsingaravgjaldið, umhvørvisavgjald, eykaskatt til barsilsskipan og samhaldsfasta og kringvarpsgjald. Og nú er skatturin til Samhaldsfasta hækkaður einaferð enn og hesufer afturvirkandi. Óhoyrt og óhugnaligt. Talan er um fleiri hundrað milliónir krónur hvørt ár.
Jacob Vestergaard vísti á skattanevndina hjá Kristinu Háfoss, har nýggja skatta- og avgjaldsøðin verður avdúkað. Hvørt húsarhald skal gjalda 12.000 í húsarhaldsgjaldi um árið og hvør borgari í Føroyum skal rinda 3.600 kr fyri at verða føroyingur.


text:
Orð og lag: Jan Honningdal
Týtt: Justinus K. Eliassen
1. Blóðið, sum rann, pínan, sum tú bar.
Av monnum svikin varð,
tín Gud fór frá tær har.
Segðist undan tíni trónu,
Sonur Guds við tornakrónu
hevur goldið alla heimsins skuld.
Niðurlag: Gud, tín náði er størri,
enn orð kundu týtt,
Gud, tín náði, hon vísir mær virði mítt,
ein ófatandi prís eg kostaði tær.
Gud, tín náði er lív hjá mær.
2. Tú gavst upp alt at frelsa meg,
tín stóri kærleiki,
hann toldi deyðans veg,
vildi krossins verk útinna,
lívsins krúnu mær at vinna
– náði tín er mær so dýrabar.


text:
Orð: Kjartan Staksund
Lag: Ein dag skal ævinleikans morgun rísa
1. Ein stórur skari við Guðs trónu stendur
í hvítum búna, pálmagrein í hond;
tey løgdu seg í Guðs várs faðirs hendur,
tí lendu tey á Himna føgru strond.
Niðurlag: Óteljandi er hesin frelsti skarin,
sum heim er komin hesum foldum frá;
frá vinum elskaðum tey eru farin,
til tess at vera Faðir sínum hjá.
2. Á Himni høga gleði, sæla valdar,
ei sjúka, sorg og tregi níva har;
tey heima eru ævinnar ótaldar,
tí Jesus allar syndir teirra bar.
3. Tey lovsang syngja um Guðs stóru náði,
at Hann tey frelsti her í óndu verð;
har er ei nøkur freisting, nakar bági,
tey ævigt njóta Jesu sáttargerð.
4. Kom tí mín vinur, bjarga tær frá deyða,
nú meðan náðitíð tú hevur her;
teg tváa lat í Jesu blóði reyða,
tað einans móti Lívsins Landi ber.
5. Ei lívið her á foldum við skal vara,
skjótt kallar Guð teg burt úr hesi verð;
skalt tú tá vera við í frelsta skara,
so mást tú frelstur longu verða her.


text:
Samband:
Frítíðarskúlin í Hoyvík
Vegurin Langi 23
188 Hoyvík
Stovnsleiðari:
Bjarni Beder
tlf.: 214789
bjarnibe@torshavn.fo
Álitisfólk:
Jórun Súsanna Jacobsen
Trygdarumboð:
Gólvtelefon: 212729
3. fl.: 282927
Sum tykkum bleiv kunnað um í seinasta kunningarskrivi, so verður hendan heimasíðan óvirkin frá 1. februar, og í hesum sambandi hava vit avgjørt at royna okkum á facebook. Ein síða er gjørd á facebook, har viðkomnadi tilfar og myndir verða lagdar út. Síðan
les meir
Týsdagin 19. januar er eingin skúlagongd í Hoyvíkar skúla, men Frítíðarskúlin hevur opið fyri børnunum í 1. og 2. flokki hendan dagin frá kl. 07.45-17.00. Børnini skulu hava matpakka við sum vanligt. Tilmelding er ikki neyðug, men gott hevði verið, um tit søgdu frá
les meir
Frá 1. februar verður heimasíðan hjá Frítíðarskúlanum niðurløgd, og fara vit í staðin at gera eina facebook síðu (ikki vangamynd), ið vit fara at brúka í staðin fyri. Um tað eru nøkur foreldur, ið eru ivasom um tað, so eru tey vælkomin at seta
les meir
Vit vilja ynskja bøði børnum og feoreldrum eitt gott nýggjár, og gleða vit okkum, at síggja øll aftur mánadagin 4. januar 2016.
les meir
Vegna reingerð av klædarúmunum í jólafrítíðini, so skulu øll klæðini hjá børnunum takast heim við í seinasta lagi fríggjadagin 18. desember.
les meir
Nú tá svimjingin er farin í jólafrí, so hava vit í staðin valt, at øll børnini fáa tilboð at koma við á skoytibreytina. Vit hava deilt børnini í 4 bólkar, og hevur tann fyrsti bólkurin hevur longu verið á skoytibreytini. Yvirlitið um nær børnini
les meir
Eftir ynskjum frá fleiri foreldrum, so verður í løtuni umhugsað, at gera eina facebook síðu (ikki vangamynd) til Frítíðarskúlan í Hoyvík. Um tað eru nøkur foreldur, ið eru ivasom um tað, so eru tey vælkomin at seta seg í samband við leiðarin um tað.
les meir
Foreldraráðið hevur havt sín fyrsta fund, og m.a. blivu forkvinna og skrivari vald. Bjørg Dam er forkvinna, og Súsanna Bláberg Funding er skrivari. Tórshavnar kommuna hevur frá 1. januar 2016 sett leiðara í fast starv í Frítíðarskúlanum í Hoyvík og KLUBB 188. Tað
les meir
Hey tit Í dag hava vit tekniskar trupulleikar við telduposti, ið verður sendur umvegis okkara heimasíðu. Í komandi viku virkar teldupostskipanin aftur! Haldi okkum til góðar. Boð kunnu gevast á tlf. 212729
les meir
Foreldráðið 2015/2016Frítíðarskúlin í Hoyvík Valt á foreldrafundi 04.11.2015 Foreldrafundurin gjørdi av, at velja 5 fólk í foreldraráðið. Vald blivu: Bjørg Dam (Nikael 1. fl.)Hjalmar Didriksen Apol (Baldur 1. fl.)Høgni Viderø (Dávid 1. fl.)Súsanna Bláberg Funding (Turið 2. fl.) Karin Dahl (Inger Mariu 2. fl.) Eykað
les meir


text:
Orð: Johannes Barstad
Lag: Guttorm Ihlebæk
Týtt: Edmund í Garði
1. Tín frelsari teg spyr í dag,
um tú vilt gera ferðalag,
so hann kann trúgvur leiða teg
um lívsins vandafulla veg?
2. Hann elskar teg so høgt og stórt,
tað sýnir alt, hann hevur gjørt.
Hann elskar teg um mark og mál,
o, gev nú honum lív og sál.
3. Hann vil teg leiða fram á mál,
frá óndum bjarga tíni sál,
hann lekja vil hvørt sár og mein,
so sál tín gleðist, rík og rein.
4. Við gráti legg teg til hans barm,
tá synd tín veldur honum harm,
og verður kring teg oytt og kalt,
til Jesus gakk, sig honum alt.
5. Søk hann í bøn, les hansar orð,
og søk hans dýra altarborð,
sig honum ja, tí ónda nei,
o, gloym so frelsara tín ei!


text:
Søgan/søgnin um Viðareiði
Viðareiði er nevnd í hundabrævinum sum hildið verður er skrivað um ár 1350 – 1400, men bygdin kann vera eldri.
Tað er gomul søgn, at fyrsti bústaður á Viðareiði man hava verið Uppi við Garð, á leið har, sum Innistovuhúsini standa í dag; kanska eitt sindur niðari/eystari. Enn tann dag í dag verður hetta tún kallað á Grundini.
Bústaðin her, kunnu vit kanska seta til at vera í víkingaøldina ár 800 til 1050 ca.
Her hevur helst verið ein Garður; ikki ein grótgarður men ein bústaður líknandi einum bóndagarði - herav navnið “Garður”. Í hesum sambandi er vert at nevna, at býlinganavnið Uppi við Garð, sum vit kalla tað nú, hevur als einki við teir nógvu grótgarðarnir, ið eru har uppi í dag, at gera. Men navnið stavar harafturímóti frá áðurnevnda Garði, ella bústaði. Sambært Chr. Matras er okkurt, sum talar fyri, at hettar hevur verið ein Garður (bústaður), ið hevur verið lítið ella als einki ásýniligur frá sjónum. Kanska við einum verjugarði niðanfyri bústaðin. Tí, vit hava 3 Lað, nevniliga Mið-, Uppi-, og Úti á Laðnum. Hava hettar verið inn/útgongdir frá Garðinum (bústaðnum). Slíkt er ikki óhugsandi tá við hyggja nærri hvat Chr. Matras leggur í týðingina av orðinum Lað.
Samanumtikið hevur hesin búreisingur vilja verið dulnevndur, helst av góðum grundum, kundi verið flýddur úr Noreg ella Íslandi? Tað er ikki óhugsandi.
Omanfyri nevnda byggir bert á sagnir. Einasta vit hava at styðja okkum til er orðið “Lað” og “Garður”. Allastaðni í Føroyum, har orðið “Garður” kemur fyri, er hettar tann elsti bústaðurin, menn vita um, á staðnum og verður oftast settur í samband við víkingaøldina.
Tað er líkt til, at hesin búðstaður uppi við Garð er niðurlagdir, áðrenn menn av álvara settu búgv á Viðareiði og eftir stóð bert grundin. Meðan staðarnavnið á Grundini bleiv varðveitt og er vælkent av eldra ættarliðinum í bygdini.


text:
Í oktober mánaði var stór ráðstevna í Mannheim, Týsklandi, har Microsoft Dynamics NAV veitarar úr øllum EMEA (Europa, Miðeystur og Afrika) vóru umboðaðir. Tilsamans 1500 luttakarar vóru á ráðstevnuni.
Har greiddi Kurt Juvyns, Senior Product Marketing Manager/Microsoft Dynamics, partnarum úr øllum EMEA frá um Dynateam í Føroyum, sum veruliga hava dugað at gagnnýta møguleikarnar við NAV á Azure hjá Microsoft. Stórur áhugi var fyri fyrilestrinum hjá Kurt Juvyns, sum talaði fyri fullum sali.
Føroyska fyritøkan Dynateam varð stovnað í 2011 við greiðari fokusstrategi: At veita føroyska vinnulívinum betri loysnir og tænastur bygdar á standardskipanina Microsoft Dynamics NAV.
Á ráðstevnuni luttóku Snæbjørn B. Jacobsen og Súni Slættanes frá føroysku KT-fyritøkuni Dynateam, sum eru millum fremstu Microsoft partnarar í heiminum, tá umræður at bjóða Dynamics NAV sum cloud loysn.


text:
Súlubonusskipanin verður enn sterkari!
Nýggja talgilda Súlubonusskipanin hjá Atlantic Airways er sera væl móttikin, og longu eru fleiri enn 14.000 limir í skipanini.
Atlantic Airways arbeiðir áhaldandi við at betra enn meira um Súlubonusskipanina, og nú skipanin er nakrar mánaðir gomul, hevur felagið gjørt eina eftirmeting. Grundað á hesa eftirmeting hevur Atlantic Airways gjørt nakrar tillagingar, ið koma limunum til góðar:
- Tíðin, vunnin stig eru galdandi, er longd úr fimm upp í sjey ár
- Stigatalið í skipanini verður nú tillagað soleiðis, at tað er lættari at samanbera við onnur flogfeløg
- Tað er nú eisini upp til 20% skjótari at spara sær stig til eina bonusferð
Jóhanna á Bergi, stjóri í Atlantic Airways sigur í viðmerking:
"Hesar broytingarnar koma øllum okkara súlulimum til góðar. Tað verður skjótari at spara sær stig til eina bonusferð og tey, ið ikki ferðast ofta, fáa í størri mun møguleika at gangnýta síni súlubonusstig, tí tíðin, stigini eru galdandi, er longd við tveimum árum. Stigatalvan er eisini broytt soleiðis, at gjøgnumskygnið fyri kundan verður størri.“
Nýggja stigatalvan sæst her:
Atlantic Airways við nýggjari app og øktum tænastum
27. juli 2017
Flogførini hjá Atlantic Airways hava RNP AR 0.1
08. apríl 2017
2016 sera gott ár hjá Atlantic Airways
04. apríl 2017
Forkunnug verkætlan fær fyrsta Listaflog-stuðulin frá Atlantic Airways
28. mars 2017
Atlantic Airways við nýggjari, talgildari súlubonusskipan
25. mars 2017
Atlantic Airways knýtir ungdóm og lesandi nærri Føroyum
03. februar 2017


text:
Orð og lag: Olle Adolphson
Týtt: Alexandur Kristiansen
1. Børn eru børn, og tey liva í aðrari verð,
henda verð er ein á og ein tjørn.
Har føra dreingirnir skip millum boðar og sker,
og teir sigla í logn og í ódn.
Har er ein genta, og eyguni smíla
so hulin og svinn.
Skiparin leggur sítt far fyri íla
og tørnar so inn.
Har er ein drongur, ið spyr um so mangt,
har er ein genta, ið vassar so langt
út, sum hon grynnir.
Har er ein drongur, ið gleðist um alt,
sum hann finnur.
Børn eru børn, og so gátuført er teirra ríki.
2. Børn eru børn, og tey liva í aðrari verð,
henda verð er ein á og eitt æl.
Har er ein drongur, sum á sínum gangara fer
út í villan og ókendan dal.
Har fer ein genta við biði á baki
og stokkum í hond.
Har eru dreingir, ið taka mangt takið
á ferð millum lond.
Har er ein drongur, ið býr millum fjøll.
Har koma hundraðtals trøll
oman um garðar.
Har fann ein genta ein villa av ull,
sum hon karðar.
Børn eru børn, og so gátuført er teirra ríki.
3. Børn eru børn, og tey liva í aðrari verð,
henda verð er ein bygd og ein á.
Har fært tú kanska eitt kvøldið,
tá stjørnuklárt er,
onkran flúgvandi borðisk at sjá.
Har er ein drongur, sum svørðinum reiggjar
og klývur ein stein.
Har sært tú frumskógarkongin, ið sveiggjar
av grein og á grein.
Alt hevur týdning, og einki er smátt.
Har verður songin eitt skip hvørja nátt,
kransað av stjørnum.
Har finst ein heimur, sum einans er til
fyri børnum.
Børn eru børn, og so gátuført er teirra ríki.


text:
Meetovation
Meetovation er eitt konsept, sum Visit Denmark eigur. Meetovation byggir á 4 súlur, sum allar hava til endamáls at skapa størri “ROI” ella “return on investment” í fundum. Fýra súlurnar eru hesar:
Virknir luttakarar
Við at involvera luttakararnar fært tú teir at vera virknar undir fundinum. Hetta verður gjørt fyri at fara burtur frá einvegis samskifti til bólkaarbeiði, “walks&talks”, tíð til umhugsunar, minifundir, osfr. Úrslitið verður ein størri innlæring og fólk fáa meiri burturúr og kunnu brúka læringina meiri langsiktað.
Hugsa ábyrgdarfult
At hava ein ábyrgdarfullan hugsunarhátt vera ein náttúrligur partur av fundinum. Tað er gott bæði fyri umhvørvið, fyri luttakarar og fyri pengapungin. Sokallað “Brain food” og rørsla er neyðugt til fundirnar. Sama er galdandi fyri burðardygd. Ein ábyrgdarfullur hugsunarháttur er sera positivur og gevur eisini fundinum nógva orku.
Kreativt set-up
At brúka fysisku karmarnir upp á nýggjar mátar motiverar fundarluttakararnar. Arbeið við ymiskum innbúgvi, sum gera rúmið spælandi og tala til allar sansir, so sum luktir og tónleik. Fundarstaðurin kann eisini vera okkurt heilt annað enn eitt vanligt fundarhøli. Alt er gjørligt, um tað gevur orku og kreativitet.
Lokalur íblástur
Fundarluttakararnir fáa eina heilt unikka uppliving við at brúka lokalan íblástur til fundin, soleiðis at tey fara at minnast hetta bæði arbeiðsliga og privat. Upplivingin skal vísa, hví júst hetta staðið er valt til hendan fundin. Serliga hendan súlan er tann, har vit í Føroyum hava so ovurstórar møguleikar fyri at geva eitt heilt serligt íkast.
Á hesum støðum kanst tú nú fáa Meetovation sum ein part av fundarpakkanum:
Norðurlandahúsið
Hotel Føroyar samtakið
Hotel Hafnia
Gjáargarður
Greengate Incoming
Make Travel
Synergi


text:
Glasir og grøna loysnin
Í hesum døgum luttaka landsmynduleikar og kommunur á oljumessu og vinnumálaráðharrin kunngerð, at Føroyar eru til reiðar at fara undir oljuleiting komandi árini. Heilsu- og innlendismálaráðharrin fegnast saman við SEV um nýggjan motor í Vági og fjarhita til Pálshøll. Tí orkumál, umhvørvismál, náttúruvernd og kommunumál eru jú tengd at Heilsu- og innlendismálaráðnum.
Men tað er mentamálaráðfrúin Rigmor Dam, ið hevur lagt uppskot fyri Føroya Løgting um orkuloysn á Glasi – víkjast skuldi frá øllum tíðarfreistum, men Tjóðveldi mótmælti. Viðkomandi skjøl verða duld fyri Føroya Løgtingi og sera viðkomandi partar í málinum eru ikki hoyrdir. Mentamálaráðfrúin hevði helst glett seg til at tikist við fólkaskúlaøkið og miðnámsskúlaøkið og onnur mentunarøki, tá hon sessaðist í MMR. Men higartil hevur hon, í stóran mun, tikist við byggimál og orkumál á Glasi.
Eg haldi, at tað er sera positivt at kjakast verður um ta einu grønu loysnina í mun til eina aðra grøna loysn. Men hví føroyingar beinleiðis klandrast um evnið er undrunarvert og ørkymlandi. Oljufýringin er útilokað, skilst. Rigmor Dam hevur hótt við henni, helst í speisemi, men eingin veit – oljumessa er hvørt ár.
Kommunurnar hava ábyrgdina á burturkastsøkinum
Í Havnini varð burturkast tveitt á sjógv úti í Grind til 1929, tá flutti ruskplássið niðan um Háls har Tórsbreyt er í dag. Í 1940 varð Buchwald Yviri við Strond tikið í nýtslu. Nógv varð tveitt á bláman, spillolja varð brend tá frálandsvindur var og so framvegis. Í 1950 unum byrjaði mynstrið, vit kenna í dag, við at keypa og tveita burtur. Meiri og meiri innpakningur hópaði seg upp. Í 1969 flutti Tórshavnar kommuna ruskplássið út í Havnardal. Burturkast varð brent og tyrvt. Bilar, vandamikið burturkast, lívrunnið burturkast, øska og annað, sum brennistøðin ikki megnaði at taka ímóti, fór í dungan omanfyri vatnbyrgingina. Mannatrekkur fór framhaldandi á bláman á Bucwald.
Í 1987 varð nýggj góðkend brennistøð tikin í nýtslu á Sandvíkahjalla. Hitafelagið varð stovnað og hitin frá ruskbrenning skuldi hita bygningar. Fíggarligir trupulleikar viðførdu, at Tórshavnar kommuna og SEV stovnaðu Fjarhitafelagið, sum vit kenna tað í dag. Seinni er Endurnýtslan komin, pappírsinnsavning og Tinghúsið á Hjalla er komið. Áhaldandi verða tiltøk sett í verk fyri at minka um burturkastsnøgdirnar. Hóast hetta vaksa tær. Tórshavnar kommuna hevur valt, at loysa ein stóran part av burturkastsviðgerðini við brenning og orkuframleiðslu. Einasti móttakari er Fjarhitafelagið.
Umhvørvisgóðkenningin, frá Umhvørvisstovuni, hjá Kommunalu brennistøðini sigur greitt: “4.1.18 Brennistøðin skal háttast, byggjast og rekast soleiðis, at termisk orka, ið kemur frá brenning, kann verða gagnnýtt so væl, sum til ber”.
Seinastu árini eru bert umleið 60 % av orkuframleiðsluni á Kommunalu brennistøðini gagnnýtt. Fyrstu árini nógv minni. Kanska 50 % í miðal øll árini síðani 1987. Fram til 2008 kom øll orkan í fjarhitaskipanini frá Kommunalu brennistøðini. Tá varð SEV á Sundi knýtt í skipanina og er býtið í dag 80 % frá Kommunalu brennistøðini og 20 % frá SEV.
Mín meinng er, at tað er harmiligt og órógvandi at vita at so nógv orka til upphiting er farin til spillis øll hesin 30 árini. Í staðin fyri olju, oljutangar, dálkandi útlát úr skorsteinum, so hevði tað verið ein nógv betri samfelagsbúskaparlig og umhvørvislig loysn, at stóru bygningarnir í Brekkutúni, í Sortudíki, í Gundadali og aðrastaðni við, brúktu fjarhita.
Og hví er tað so? Her mugu Fjarhitafelagið og eigararnir taka í egnan barm og viðganga, at hetta er ikki gott nokk. Áhugin fyri økinum hevur verið lítil. Skiftandi politikkarar hava, saman við SEV, mannað nevndina. Ístaðin eigur Tórshavnar kommuna at hava fakfólk við í nevndini – tað kann styrkja Fjarhitafelagið. Somuleiðis eigur Fjarhitafelagið at styrkja upplýsingarpartin við fleiri starvsfólkum. Her er nógv, ið kann betrast. Fremstu orkuserfrøðingarnar hjá Umhvørvisstovuni og Jarðfeingi hava eisini verið sera subjektivir í teirra tilmælum um framtíðar orkuloysnir í Tórshavnar kommunu. Tað hevði kanska verið upp á sítt pláss at viðgjørt allar møguleikar objektivt.
Tað verður sagt, at gongdin er, at nøgdirnar at brenna fara at minka kommandi árini og at aðrastaðni fara tey frá fjarhitaskipanum. Tað er ivasamt. Tórshavnar kommuna eigur at stremba eftir at skilja burturkastið enn betur, men sjálvt um lívrunnið burturkast ella avíst plast verður skilt frá, so kann roknast við øktum nøgdum í mong ár. Nýtslumynstrið í Føroyum líkist mynstrinum í grannlondunum. Energistyrelsen í Danmark roknar við, at burturkastsnøgdirnar fara ikki at minka fram til 2050. ES boðar frá, at fjarhiti er ein týðandi partur í orkupolitikkinum í framtíðini og at fjarhitaskipanir í norðurlondum eru fyrimyndin hjá londunum í ES. Í notatunum frá Umhvørvisstovuni verður einki nevnt um hetta.
Møguleiki er eisini fyri, at vit í Føroyum fara at skrotta núverandi brennistøðir og byggja eina størri brennistøð. Um tann støðin verður bygd í Suðurstreymoy, so fara nøgdirnar at brenna neyvan at minka – heldur øvugt.
Vit eiga alla tíðina at hava í huga, at tað eru kommunurnar, ið hava ábyrgdina á burturkastsøkinum. Tí eiga landsmynduleikarnir at virða loysnirnar, ið kommunurnar til eina og hvørja tíð koma til á burturkastsøkinum – og ikki at undirgrava og háða eina loysn, sum framleiðir føroyska orku. Vit skulu sjálvandi seta okkum stór mál, men burturkast má fáast til høldar hvønn dag, hvørja viku og hvørt ár. Tað tekur tíð at kollvelta hetta økið.
Heldur áttu vit at reypa um at vit í einum av heimsins minstu høvuðsstøðum, miðskeiðis í Atlantshavinum, hava eina vælvirkandi loysn á burturkastsøkinum og enntá brúka orkuframleiðsluna til hiting av fleiri enn 1000 bygningum – og vit eru als ikki liðug enn.
Glasir
Mín meining er, at tað ber til at hava bæði jarðarhita og fjarhita á Glasi.
Um pláss er fyri einum heittvatnstanga við el-hiting eisini, so er tað kanska optimalt. Hitapumpuskipanin kann so knýtast í fjarhitaskipanina, tá tann tíðín er búgvin. Tað verður ført fram, at tað er valla nokk av orku í fjarhitaskipanini til tørvin um veturin, sum er. Tað er ivasamt – hinvegin, so kann hitapumpan á Glasi sløkkjast um summarið, tí tá er ivaleyst av orku í núverandi skipan. Samstundis er streymveitingin um summarið við turki og ongum vindi sera ógrøn. Um veturin er jarðarhitin og hitapumpan eitt gott ískoyti til fjarhitan og einki fer til spillis. Umhvørvisstovan kemur inn á hesa loysnina at enda í tí eina notatinum, sum er kunngjørt á us.fo tann 26/8-2016.
Eg vóni, at partarnir sita og samráðast um hesa loysnina. Tey eiga eisini at umrøða, hvør skal bera hesa íløguna og raksturin – Glasir ella Fjarhitafelagið? Ella báðir partar? Har eru fyrimunir og vansar at umrøða.
Burturkastviðgerð og skipanir eru saman við SEV og Fjarhitafelagnum kommunumál og kommunurnar eiga hesar felagsskapir. Eg haldi, at eitt Tjóðveldi í Býráðnum í Havn eigur til eina og hvørja tíð, at stuðla hesum felagsskapum.
Næsta ár verður aftur oljumessa – og skjótt er oljan her…


text:
- Tíðindi, mentan og ítróttur
- Eg eri ovfarin
Tak niður
Mentamálaráðið hevur ógildað uppsøgnina av Liljuni Weihe, tíðindaleiðara í Kringvarpi Føroya.
Fyrrapartin fingu partarnir niðurstøðuna frá Mentamálaráðnum, og Liljan Weihe fær viðhald í kæru síni, um at Johnny í Grótinum, stjóri, segði hana úr starvi.
Vegna ógegni hevur Kringvarpið heitt á Elina Winther Poulsen, journalist, sum ikki arbeiðir í Kringvarpinum um at dekka málið.
Niðurstøðan frá Mentamálaráðnum kann lesast á heimasíðu okkara á kvf.fo.
Sí eisini


text:
1. Samleiki
Fremmandamál eru portur út í heim og gera okkum før fyri at koma í samband við onnur menniskju, lond og mentanir og at skilja, hvussu onnur búleikast og hugsa. Kunnleiki til fremmand mál og fremmandar mentanir vekir og fremur tolsemi.
Samskifti og samvinna við evropeisku málsamfeløgini um samfelagslig, handilslig og mentanarlig viðurskifti eru sjálvsøgd hjá føroyingum. Tí hava vit eina sterka siðvenju í at duga fremmandamál.
Altjóðagerðin myndar í dag samvinnu og samstarv kring allan knøttin, og førleikin at duga at samskifta bæði munnliga og skrivliga er av alstórum týdningi. Tí er umráðandi at læra nógv og ymisk fremmandamál og teir læringarhættir, ið stuðla undir samskiftið. Fremmandamál sum týskt, franskt og spanskt eru mál, ið verða lærd næst eftir føroyskt, danskt og enskt, og tey geva okkum fjøltáttaðar málførleikar og innlit í aðrar mentanir. Hetta stuðlar undir væleydnað samstarv á øllum økjum
Fremmandamál eiga rúmd og hava týðandi leiklut í evropeiskum høpi og á altjóða pallinum.
Kunnleiki til fremmandamál gevur okkum eisini innlit í okkara egna mál eins væl og onnur mál, alheims bókmentir, vísindi, fagrar listir og søgu og ger okkum soleiðis meira tilvitað um egnan samleika.
Franskt er eitt av høvuðsmálunum tá ið tað snýr seg um evropeiska søgu, mentan og nútíðar viðurskifti. Harumframt eru mong lond og øki um allan heim, har franskt er høvuðsmál ella eitt av høvuðsmálunum. Dentur verður lagdur á at undirvísa í fronskum máli umframt mentanarsøgu og samfelagsviðurskiftum í Fraklandi eins og í øðrum fransktalandi økjum.
2. Endamál
Undirvísingin í fronskum hevur til endamáls:
- at næmingurin mennir sínar førleikar í fronskum og ognar sær franska málið sum amboð og samskiftismiðil
- at næmingurin mennir málsligu vitan sína um og tilvitan til franskt mál og franska mentan
- at næmingurin mennir síni evni at samskifta tvørtur um landamark um almenn og faklig viðurskift á fronskum
- at næmingurin mennir lesi- og skriviførleikar sínar í fronskum
- at næmingurin ognar sær førleika í at lesa, umrøða og viðgera tekstir á fronskum
- at næmingurin ognar sær innlit í mentanar- og samfelagsviðurskifti í londum og økjum, har franskt verður talað og nýtt, og innlit í millumtjóða sambond og samskifti.
3. Stig og tímatal
Lærugreinin franskt er vallærugrein í 8., 9. og 10. flokki í fólkaskúla. Undirvíst verður í 60 klokkutímar á hvørjum floksstigi.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum og til munnliga próvtøku í bæði kjarnaøkjum og ískoytisøki.
Kjarnaøki
Lærugreinin franskt hevur 4 ymisk kjarnaøki, ið eru tey somu frá lægsta til hægsta stig. Økini umskarast og virka fyri ein stóran part saman í undirvísingini:
Talaða málið
Kjarnaøkið talaða málið snýr seg í fronskum um, at næmingurin mennir sínar samskiftisførleikar í fronskum, bæði tá ið tosað verður manna millum um viðurskifti, har franskt mál verður talað, og í sambandi við franskt sum millumtjóða samskiftismál. Hetta kjarnaøki fevnir tí um at lurta, tala og leggja fram í ymiskum felagsligum høpum. Í undirvísingini skal tí verða hugt eftir ymiskum samskiftisstrategium, hóskandi hjálparmiðlum og ymiskum lurti- og taliháttum. Tí er umráðandi, at næmingurin verður tilvitaður um egnan læringartørv og arbeiðslag, og um, hvussu hann í hesum sambandi best lærir franskt mál.
Skrivaða málið
Kjarnaøkið skrivaða málið snýr seg um, at næmingurin mennir sínar lesi- og skriviførleikar, bæði tá ið tosað verður um viðurskifti í franskmæltum økjum, og í sambandi við franskt sum millumtjóða samskiftismál. Hetta kjarnaøki fevnir tí um at lesa, fata, hoyra og skriva í ymiskum felagsligum høpi við støði í ymiskum tekstsløgum. Kjarnaøkið skrivaða málið snýr seg sostatt eisini um at víðka um orðatilfeingið, umframt greining og umrøðu av tekstum. Ymiskir undirvísingarmiðlar verða nýttir – eitt nú KT – umframt, at framløgur verða havdar. Næmingurin skal duga at seta sær mál, umframt meta um sítt arbeiðslag og avrik, einsæris og í samstarvi við onnur. Í hesum sambandi verður hugt eftir ymiskum samskiftisstrategium (eitt nú við at umskriva hugtøk og finna samheiti), hóskandi hjálparmiðlum (t.d. orðabókum og mállæru) og ymiskum lurti- og lesiháttum (eitt nú tilætlað at lesa við ymiskum endamáli). Næmingurin skal vera tilvitaður um egnan læringartørv og arbeiðslag, og um, hvussu hann í hesum sambandi best lærir franskt mál. At lesa og skriva á fronskum er partur av praktiska málførleikanum og ger, at næmingurin skilir tað, hann lesur, kannar eftir og hugsar seg um, tá ið teksturin so líðandi gerst torførari. Skrivligu uppgávurnar í fronskum eiga at vaksa, so hvørt læringin verður framd, og dentur verður lagdur á, at uppgávurnar eru ymiskar og læringarhættirnir ymiskir.
Málkunnleiki
Kjarnaøkið málkunnleiki snýr seg um, at næmingurin fær innlit í og lærir seg franska ljóðlæru, formlæru, orðalagslæru, týdningslæru, og at víðkað verður um orðatilfeingið í fronskum til at stuðla uppundir samskiftið. Tí er umráðandi, at talað verður á fronskum máli í undirvísingini. Undirvísingin skal tí eisini fevna um fonetikk, morfologi, syntaks, semantikk, idiomatikk, orðatilfeingi umframt reglurnar um, hvussu tekstur er bygdur upp og hongur saman.
Mentan og samfelag
Kjarnaøkið mentan og samfelag snýr seg um, at næmingurin fær eina tilvitaða fatan av mentan og samfelag í londunum, har franskt er høvuðsmál. Í hesum kjarnaøki verður sostatt arbeitt við hóskandi evnum, sum eyðkenna mentan og samfelag í franskmæltum londum og økjum. Undirvíst verður tí í tekstum frá nýggjari tíð, einum breiðum úrvali av øðrum enn bókmentaligum tekstum á ymiskum torleikastigum frá nýggjari tíð um almenn, mentanarlig og samfelagslig evni. Týðandi mentanarlig og samfelagslig viðurskifti í fronskum máløkjum verða tikin við upp í undirvísingina.
Ískoytisøki
Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleika næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Í lærugreinini fronskum eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í fronskum um at virða franskt mál sum samskiftismiðil og mentanarbera. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta á fronskum máli snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga á fronskum verður mentur við miðvíst at arbeiða við munnligum venjingum í ymiskum samskiftisstøðum. At duga at orða seg munnliga á fronskum máli gevur næminginum harumframt betri møguleika at taka virknan lut í millumtjóða samskifti. Munnlig framsagnarevni fevna bæði um at lurta og at tosa.
Førleikin at lesa og skriva á fronskum skal mennast og stimbrast gjøgnum alla undirvísingina, so at næmingurin kann ogna sær vitan, upplýsingar og upplivingar. At skriva er at skipa hugsan og menna hugskot, at lesa er at skyna á og tulka. At menna lesiførleikan í fronskum merkir, at næmingurin sum heild mennir lesiførleikan. At skriva á fronskum er partur av undirvísingini í fronskum frá byrjan. At bera fram sínar meiningar skrivliga og munnliga er av stórum týdningi, tá ið mál verður lært. Munnligi og skrivligi førleikin er eitt týðandi amboð í tilgongdini at skilja og nýta tað nýggja málið í alt meira fjølbroyttum og krevjandi samanhangi, tvørfakliga og mentanarliga. Dentur verður lagdur á at gera samskiftið natúrligt og flótandi, heldur enn málsliga lýtaleyst. Skrivligi førleikin leggur størri dent á málsligan rættleika og hevur størri leiklut á teimum hægru stigunum.
Førleikin at rokna snýr seg í fronskum um at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í fronskum sín lut í hesi menning. Rokniførleiki er tí gerandisligur partur av undirvísingini í fremmandamálum. Grafiskar myndir, útrokningar og mátingar geva eina breiðari mynd av viðurskiftunum innan handil, samfelag og tøkni í franskmæltum økjum. Soleiðis eru náttúruvísindi við til at geva fronskum eina eyka dimensión. Harumframt er tann matematisk-logiska og struktureraða tilgongdin til læring ein hollur stuðul undir eitt nú tekstagreining, -tulking og ástøðiligari mállæru.
Førleikin at nýta tøknilig amboð er í fronskum at duga at nýta teir møguleikar, sum kunningartøknin gevur, so sum tekstviðgerðarforrit og samskiftisforrit. Teldan gevur atgongd til at hoyra autentiska talu á fronskum. Tey mongu elektronisku uppgávusøvnini eru hent í sambandi við at gera undirvísingina fjøltáttaða. Næmingurin skal eisini duga at velja og meta um tær upplýsingar, hann fær. Við at nýta tøknilig amboð kann næmingurin samskifta og samstarva uttan mun til tíð og stað.
At kanna
At kanna er ein íborin førleiki. Børn kanna umhvørvi fyri at klára seg í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin At kanna snýr seg í fronskum um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um mál og bókmentir á fronskum máli. Næmingurin skal læra at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg í fronskum um, at næmingurin skal verða tilvitaður um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu bókmentalig og listarlig nýbrot hava broytt lívsáskoðanir og mentan. Næmingurin skal læra, at tekstframleiðsla er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
franskt hevur endalig mál fyri 9. og 10. floksstig, umframt fyri C-, B- og A-stig. Ávegismálini eru vegleiðandi, tó soleiðis at skilja, at um munandi frávik koma fyri, skal hetta fráboðast leiðslu skúlans, sum við støði í lýsta tørvinum hevur skyldu til at seta neyðug tiltøk í verk. Um endaligu málini verða eftirmett við próvtøku, eru tey bindandi.
9. floksstig
Talaða málið
Næmingurin dugir
- at úttala orð og setningar skilliga
- at orða seg og greiða frá í lættskiltum málbúna um kend evni
- at nýta fastar orðingar og máliskur, sum koma ofta fyri í gerandismáli
- at lurta eftir og skilja høvuðsinnihaldið í tillagaðari talu ella samrøðu t.d. á fløgu og í sjónvarpi um gerandisevni
- at leggja fram eitt fyrireikað evni so sum myndatalvu, ljóð- og myndaupptøku, myndarøð el.tíl.
- at nýta einfaldar samskiftissnildir, t.d. at biðja um hjálp til at orða seg og nýta onnur orð og orðafelli
- at nýta sínar royndir úr móðurmálinum og øðrum málum til at menna nýggja málið
- at vera tilvitaður um egnan læringartørv.
Skrivaða málið
Næmingurin dugir
- at lesa og skilja høvuðsinnihaldið í lættskiltum tekstum, sum umboða ymisk tekstsløg, so sum tillagaðar tekstir, sangir og lýsingar
- at umseta heilt einfaldar tekstir í franskt og úr fronskum
- at skriva heilt einfaldar setningar
- at nýta tvímálsligar orðalistar ella einfaldar orðabøkur og mállæruyvirlit
- at gera skrivligar viðmerkingar til kend evni í lættskiltum málbúna
- at nýta KT og aðrar miðlar, tá ið arbeitt verður við tekst og evni, tá ið samskift verður, og tá ið tilfar skal fáast til vega
- at nýta sínar royndir úr móðurmálinum og øðrum málum til at menna nýggja málið
- at vera tilvitaður um egnan læringartørv.
Málkunnleiki
Næmingurin dugir
- at kenna stavir og ljóð í málinum, tónalag og aðrar ljóðreglur, og at nýta hesi í framburði
- at kenna aftur vanligar regluligar formar úr ymiskum orðaflokkum
- í ávísan mun virkin at brúka sína málsligu vitan á løttum máli
- einfaldan setningsbygnað í vanligum høvuðssetningum
- at greina heilt einfaldar setningar
- at nýta sínar royndir í mállæruni úr móðurmálinum og øðrum málum til at menna nýggja málið.
Mál og mentan
Næmingurin dugir
- at greiða frá um gerandislív, siðir, siðvenju og livihátt í londum og økjum, har franskt verður talað
- at bera saman við føroysk viðurskifti
- at tosa um mentanarmunir og um, hvussu vit kunnu skilja hvønn annan tvørtur um mentanarmørk
- einkultar sosialar normar og atferðarreglur í franskmæltu økjunum.
10. floksstig
Talaða málið
Næmingurin dugir
- at samskifta týðiliga viðvíkjandi úttalu og setningsbygnaði
- at orða seg og greiða frá á einføldum, týðiligum máli um gerandisevni og viðgjørd evni
- at nýta fastar og siðbundnar orðingar og máliskur
- at lurta eftir og skilja høvuðsinnihald og týðandi smálutir í tillagaðari talu ella samrøðu t.d. á fløgu og í sjónvarpi um gerandisevni
- at leggja fram eitt fyrireikað evni so sum myndatalvu, ljóð- og myndaupptøku, myndarøð, leik, samrøðu el.tíl.
- at nýta ymiskar samskiftissnildir, sum stuðla munnliga samskiftinum
- at nýta sínar royndir úr móðurmálinum og øðrum málum til at menna málið
- at menna tilvitið um egnan læringartørv.
Skrivaða málið
Næmingurin dugir
- at lesa og skilja høvuðsinnihaldið í ymiskum sløgum av tillagaðum og ótillagaðum tekstum
- at umseta einfaldar tekstir til franskt og úr fronskum
- at skriva einfaldar setningar á greiðum máli
- at nýta tvímálsligar orðalistar, orðabøkur og mállæruyvirlit
- at skriva stuttar og einfaldar tekstir og at gera viðmerkingar til sjónarmið í lættskiltum málbúna
- at nýta KT og aðrar miðlar, tá ið arbeitt verður við tekst og evni, tá ið samskift verður, og tá ið tilfar skal fáast til vega
- at nýta sínar royndir úr móðurmálinum og øðrum málum til at menna málið
- at menna tilvitið um egnan læringartørv.
Málkunnleiki
Næmingurin dugir
- at nýta grundleggjandi ljóðreglur í málinum
- vanligar formar úr ymisku orðaflokkunum
- í ávísan mun virkin at brúka sína vitan á einføldum og týðiligum máli
- grundleggjandi setningsbygnað við høvuðs- og eykasetningum
- at greina einfaldar setningar
- at nýta sínar royndir í mállæruni úr móðurmálinum og øðrum málum til at menna málið.
Mentan og samfelag
Næmingurin dugir
- at vísa á innlit í mentan, søgu og samfelagsviðurskifti í londum ella økjum, har franskt verður talað
- at bera saman við føroysk viðurskifti
- at hugleiða um mentanarmunir og um, hvussu vit kunnu skilja hvønn annan tvørtur um mentanarmørk
- vanligar sosialar normar og atferðarreglur í franskmæltu økjunum.
6. Eftirmeting og próvtøka
9. floksstig
Eftirmeting
Einstaki næmingurin skal ávegis í undirvísingargongdini eftirmetast við støði í fakliga avrikinum í lærugreinini. Næmingurin skal hava eina greiða meting av fakligu støðuni hjá sær í mun til ásettu málini, og hvat hann skal arbeiða við, um málini ikki eru rokkin. Eftirmetingarnar kunnu vera av ymiskum slagi, t.d. støðukanningar, testir, munnligar framløgur og skrivligar royndir. Í eftirmetingini av einstaka næminginum skal eisini tilskilast, hvussu fakliga arbeiðslag og arbeiðssemi næmingsins eru, bæði viðvíkjandi einsæris avriki og avriki í bólki. Eftirmetingin skal eisini fevna um eina vegleiðing til einstaka næmingin um, hvat arbeiðast skal við í lærugreinini fyri at lúka málini.
Eftirmetingarnar skulu skjalfestast skrivliga.
Einstaki skúlin ger skrivligar reglur fyri, nær og hvussu eftirmetingarnar verða framdar, og hvussu eftirmetingarnar verða latnar næmingunum.
Próvtøkuhættir
Hildin verður ein munnlig próvtøka.
Próvtøkan
Próvhoyringin varir 20 minuttir, íroknað próvdøming. Fyrireikingartíðin er 20 minuttir íroknað útflýggjan av tilfari og vegleiðing.
Próvtøkuspurningarnir verða settir við støði í evnum, økjum o.tíl., bæði úr kjarnaøkjum og ískoytisøki. Próvhoyringin er ein samtala millum próvtakara og próvhoyrara, og samtalan tekur støði í framløgu próvtakarans av tilfari og próvtøkuspurningi, sum próvtakarin hevur arbeitt við í fyrireikingartíðini.
Dømingargrundarlag
Próvhoyrt verður í ókendum og ótillagaðum teksti á umleið 1/2 ns., og teksturin skal vera valdur soleiðis, at hann í tema ella á annan hátt er knýttur at evnum, økjum o.tíl., sum hava verið umrødd í undirvísingini. Tekstir, ið eru grundarlag undir munnligu próvtøkuni, skulu í sínari heild síggja til, at øll faklig mál í lærugreinini eru umboðað.
Próvtakarin skal sýna evni at skilja og orða seg á skilligan hátt um innihaldið í ókenda tekstinum. Hann skal sýna, at hann dugir at taka fram týðandi tættir í tekstinum.
Støðið undir próvhoyringini er upplestur á fronskum úr einum stuttum, kendum tekstbroti á uml. ½ ns. og týðing av sama tekstbroti. Síðan verður samrøtt um ókenda tekstin.
Próvtøkutilfarið verður sent próvdómaranum til góðkenningar í seinasta lagi 10 dagar undan próvtøku.
Givið verður eitt próvtal við støði í einari heildarmeting av samlaða avriki próvtakarans.
Próvtalslýsing
Munnligt 9. floksstig
10. floksstig / E-stig
Eftirmeting
Einstaki næmingurin skal ávegis í undirvísingargongdini eftirmetast við støði í fakliga avrikinum í lærugreinini. Næmingurin skal hava eina greiða meting av fakligu støðuni hjá sær í mun til ásettu málini, og hvat hann skal arbeiða við, um málini ikki eru rokkin. Eftirmetingarnar kunnu vera av ymiskum slagi, t.d. støðiskanningar, testir, munnlig framløga og skrivligar royndir. Í eftirmetingini av einstaka næminginum skal eisini tilskilast, hvussu fakliga arbeiðslag og arbeiðssemi næmingsins eru, bæði viðvíkjandi einsæris avriki og avriki í bólki. Eftirmetingin skal eisini fevna um eina vegleiðing til einstaka næmingin um, hvat arbeiðast skal við í lærugreinini fyri at lúka málini.
Eftirmetingarnar skulu skjalfestast skrivliga.
Einstaki skúlin ger skrivligar reglur fyri, nær og hvussu eftirmetingarnar verða framdar, og hvussu eftirmetingarnar verða latnar næmingunum.
Próvtøkuhættir
Hildin verður ein munnlig próvtøka.
Próvhoyringin varir 20 minuttir, íroknað próvdøming. Fyrireikingartíðin er 20 minuttir íroknað útflýggjan av tilfari og vegleiðing.
Próvtøkuspurningarnir verða settir við støði í evnum, økjum o.tíl., bæði úr kjarnaøkjum og ískoytisøki. Próvhoyringin er ein samtala millum próvtakara og próvhoyrara, og samtalan tekur støði í framløgu próvtakarans av tilfari og próvtøkuspurningi, sum próvtakarin hevur arbeitt við í fyrireikingartíðini.
Dømingargrundarlag
Próvhoyrt verður í einum kendum teksti og í einum ókendum og ótillagaðum teksti á umleið 1 ns., og teksturin skal vera valdur soleiðis, at hann í tema ella á annan hátt er knýttur at evnum, økjum o.tíl., sum hava verið umrødd í undirvísingini. Tekstir, ið eru grundarlag undir munnligu próvtøkuni, skulu í sínari heild síggja til, at øll faklig mál í lærugreinini eru umboðað.
Próvtakarin skal sýna evni at skilja og orða seg samanhangandi um innihaldið í ókenda tekstinum. Hann skal sýna, at hann dugir at taka fram týðandi tættir í tekstinum.
Støðið undir próvhoyringini er upplestur á nevnda fremmandamáli úr einum stuttum, kendum tekstbroti á uml. ½ ns. og týðing av sama tekstbroti. Síðan verður samrøtt um ókenda tekstin.
Próvtøkutilfarið verður sent próvdómaranum til góðkenningar í seinasta lagi 10 dagar undan próvtøku.
Givið verður eitt próvtal við støði í einari heildarmeting av samlaða avriki próvtakarans.
Próvtalslýsing
Munnligt 10. floksstig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Í undirvísingini er umráðandi, at førleikarnir at lurta, at tala, at lesa og at skriva renna saman í eina heild. Í teirri ávísu undirvísingargongdini ber til at leggja høvuðsdent á eitt av kjarnaøkjunum, tað kann vera talaða málið, skrivaða málið, samansettar tekstir ella málkunnleika.
Av stórum týdningi er tað, at kjarnaøkini umskarast, tá ið tað ber til og tá ið tað verður mett at vera hóskandi. Sum dømi kundu partar úr kjarnaøkinum málkunnleiki verið samskipaðir við pørtum úr kjarnaøkinum skrivaða málið. Á tann hátt kundi vitan um málsøgu verið við til at gjørt fatanina av eldri tekstum meira fjøltáttaða, samstundis sum vitan um málsins bygnað t.d. kundi verið nýtt í tekstgreining.
Munnligi tátturin skal vera raðfestur høgt, og samrøðan er kjarnin í hesum tátti. Munnligar framløgur skulu skipast inn í undirvísingargongdina, so næmingurin stigvíst venur seg við at leggja fram. Dentur verður lagdur á, at næmingurin sameinir munnligar framløgur við egin skrivlig verk, nýtslu av KT-amboðum, ymiskar samskiftishættir o.s.fr. Á tann hátt verður retoriski førleikin hjá næminginum mentur.
Skrivligi tátturin skal eins og tann munnligi í stóran mun vera skipaður inn í dagligu undirvísingina og í fakligu heildina. Á henda hátt kann næmingurin menna seg í skrivitilgongdini og í stigum ogna sær góðar skriviførleikar. Somuleiðis skal verða borið so í bandi, at skrivlig avrik í øðrum lærugreinum eisini kunnu vera partur av skrivligum avrikum í lærugreinini fronskum. Umframt at hetta styrkir um tvørfakliga samstarvið, gevur tað næminginum eina greiðari fatan av týdninginum, skriviførleiki hevur fyri alt skrivligt samskifti, og samstundis mennir tað evnini hjá næminginum at orða seg bæði munnliga og skrivliga.
Stigvøkstur
Stigvøkstur merkir støðuga framtøku av einum lægri stigi á eitt hægri. Í læringartilgongdini verður farið frá tí lætta til tað torføra, frá tí einfalda til tað torgreidda og frá tí ítøkiliga til tað úrtøkiliga. Stigvøksturin er oftast tíðartreytaður. Undir stigvøkstrinum liggur eisini kravið um vaksandi ábyrgd og virknari luttøku. Umráðandi er í hesum sambandi, at ljós verður varpað á teir leiklutir, sum næmingur og lærari kunnu hava hvør sær. Samrátt verður um, hvat ið er best at gera, og hvussu hetta verður gjørt, so næmingurin fær ávirkan á undirvísingina og á sína egnu læring.
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram móti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis so, at næmingurin veit frammanundan, hvørji ávegismálini eru. Næmingurin skal gerast tilvitaður um tey krøv, ið sett verða, so hann kann seta upp mál, umhugsa og leggja til rættis sína egnu menning. Næmingurin skal greitt fáa at vita, hvussu hann verður eftirmettur, og hvat metingarstøðið er.
At læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar læringarhættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so at næmingurin gerst tilvitaður um, hvat hugtakið ber í sær. Næmingurin skal regluliga gerast varugur við, hvussu læringartilgongdin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði og tann týðandi leiklut, hetta hevur í fakligu menningini.
Næmingurin skal frá fyrsta degi skilja týdningin av lærugreinini onnur fremmandamál. Tá ið arbeitt verður við ymiskum sløgum av tekstum, verða ymiskir førleikar mentir. Næmingurin skal fáa fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í fremmandamálum skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku sløgunum av tekstum, skrivaðum eins væl og munnligum. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í ymiskum tekstsløgum og samskiftisstøðum.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt so, at týðandi tekstir og tekstsløg verða tikin upp í undirvísingina.
Í fronskum skulu ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum næmingarnir búnast og gerast meira sjálvstøðugir, verður hesin lærarastýrdi undirvísingarformur at minka.
Næmingarnir skulu ikki einans duga at fyrihalda seg til boðskap úr tekstum, frá lærara og floksfeløgunum, men í eins stóran mun duga at miðla vitan og boðskap til lærara, floksfelagar og móttakarar uttan fyri flokshølið umframt skúlans gátt.
Arbeiðshættirnir eru tískil neyvt samantvinnaðir við serligum atliti at, hvussu bæði munnligi og skrivligi tátturin verða útintir.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Lærugreinin franskt er partur av yvirskipaða kravinum um samstarv millum tvær ella fleiri lærugreinir. Samstarvast skal við ymiskar lærugreinar um ymisk evni, eitt nú at menna skapandi evnini og KT-førleikarnar, undirvísing í søgu, í tekstgerð, í bókmentaligum hugtøkum og í almennari málfrøði og málsøgu.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Skrivlig avrik
Skrivligi parturin letur upp fyri tvørfakligum samstarvi og við tí øðrvísi skrivligum avrikum. Heldur enn at lata eitt avrik inn, bara í teirri eini lærugreinini, kann ístaðin verða latið upp fyri tvørfakligum samstarvi, t.d. at stíla fyri einari blaðútgávu, gera eina søguliga ritgerð, ella eina heimasíðu.
Ein grundgeving fyri, at skrivligt arbeiði kann vera partur av tvørfakligum samstarvi, er, at næmingurin lærir, at tað at skriva væl (t.e. greitt og uttan stórvegis villur) ikki bara er eitt krav í lærugreinini føroyskum, men eitt alment krav, ið er knýtt at øllum skrivligum samskifti.
Næmingurin skal hava venjing í at skriva so, at hann eisini skrivliga kann vera partur av toymisarbeiði og verkætlanum. Á tann hátt kann næmingurin menna seg til at geva og taka ímóti viðmerkingum til skrivligu uppritini, sum verða løgd fram, á mennandi hátt. Kunningartøknin letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri talaða málinum sum eitt intellektuelt amboð, ið skal víðka sjónarringin hjá næminginum. Allir flokkar skulu tí gera royndir við málinum, eitt nú við sínámillum tosi og við tí at siga frá.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðatilfeingi og talugávur verða ment. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast, so at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum. Skúlabókasavnið er ein sjálvsagdur partur av hesum góðu vanum. Fyri at røkka góðum lesivanum er av stórum týdningi, at skúlabókasavnið og lesiumhvørvið er ein natúrligur partur av skúlagongdini. Í byrjanini kunnu næmingarnir t.d. lesa eina stutta bók um dagin. So hvørt sum bøkurnar gerast longri, má meira tíð setast av til at lesa eina bók í. Umráðandi er, at lesingin verður løgd til rættis samsvarandi tí førleikastigi, næmingurin er á. Allir næmingar skulu lesa eina aldurshóskandi skaldsøgu ella samsvarandi tekstmongd um mánaðin øll skúlaárini.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


text:
Dystarfrásøgn: Greiður sigur í fyrsta dystinum.
Eftir heldur laka úrslitið í fjør, har B68 endaði á einum skuffandi 4. plássi í 1. Deild, eru nú nýggjar tíðir á Svangaskarði, har Bill McLeod Jacobsen aftur er venjari hjá B68. B68 hevur eisini satsað nógv uppá ungar leikarar og eisini B68’arar, sum hava leikt í øðrum feløgum. Her kunnu vit eitt nú nevna Niklas Joensen, Andre Olsen, Petur í Túni Petersen, Petur Meinhard Magnussen og Jonleif Højgaard. Niklas og Andre vóru kortini ikki við í dag, og tað var Óli Højgaard Olsen heldur ikki.
Aftur til dystin, vóru eisini nakrir heilt ungir leikarar við, har 16 ára gomlu tvíburarnir Bárður og Aleksandur Ólavsson Jensen báðir byrjaðu inni, og teir leiktu eisini nakrar dystir við 1. Deild í fjør. Í seinna hálvleiki, varð eisini Jákup R. Højgaard skiftur inn til sína fyrsta dyst á besta B68 liðnum. Petur í Túni Petersen, leikti eisini sín fyrsta dyst á besta B68 liðnum í dag.
At byrja við leikaði javnt á, men tá B68 eftir eitt gott korter fekk hol á, var B68 eftir hetta greitt omaná. B68 var í álop í vinstru síðu, har bóltur var spældur útfrá til Jann Inga Petersen, sum mitt fyri úr 15 metrum, smekkaði bóltin uppí málhornið, eitt sera vakurt mál.10 minuttir seinni var trunkaspæl í TB/FC Suðuroy/Royn brotssteiginum, eftir at bólturin var sendur inn fyri, og endin var at spaniólin Pedro Taracon Anton, sum eisini er afturkomin til B68, skoraði til 2-0.
B68 hevði nú eisini alt spælið, og stutt fyri hálvleik, skrædnaði tað fullkomiliga hjá TB/FC Suðuroy/Royn, har B68 skorðaði 4 mál, til hálvleiksstøðuna 6-0. Fyrst var tað sjálvmál, eftir at Esmar Clementsen breyt ígjøgnum. Jonleif Højgaard til 4-0, Jann Ingi til 5-0 uppá brotsspark og Bárður Ólavsson Jensen til 6-0.
Í hálvleikinum, valdi venjarin hjá TB/FC Suðuroy/Royn, Egil Steinstórsson, at brúka allar hansara tríggjar útskiftingar, har m.a. veteranurin Palli Augustinussen var skiftur inn. B68 kom heldur ikki veruliga upp í ferð aftur, men B68 fekk kortini 2 mál afturat í seinna hálvleiki. Tá eitt gott korter var leikt, skoraði Albert Róin Johannesen beinleiðis uppá fríspark, meðan Sveinur Justinussen staðfesti sigurin til endaliga úrslitið 8-0, eftir at B68’ararnir stóðu í kø fyri at sparka bóltin í málið, eftir at málverjin ikki veruliga fekk sparkað bóltin burtur.
Uttan iva ein sera góð byrja uppá landskappingina hjá B68, men tað er kortini vert at nevna, at TB/FC Suðuroy/Royn ikki góvu nógva mótstøðu í dag, og teir høvdu heldur ongan veruliga málkjans í øllum dystinum.
Hagtøl frá dystinum kunnu síggjast á heimasíðuni hjá Faroesoccer, við at klikka á slóðina niðanfyri.
http://www.faroesoccer.com/match.php?matchID=18376&pid=50
Komandi umfar verður um eina viku, har B68 á útivølli skal møta Víkingini.
Koyr á B68


text:
Nú verður møguleiki at hoyra Hillsong London í Kelduni í Skálafirði.
Hillsong er vorðið kent runt allan heimin – serliga er tað tónleikurin, ið fyllir nógv hjá teimum.
Hillsong London hevur gjøgnum árini givið fleiri fløgur og stakløg út, m.a. Shout God's Fame, Hail to the King og eiga tey fleiri løg í útgávuni Glorious Ruins. Tey eru kend fyri teirra eldhug at náa út til menniskju við lovsangi.
Sølan av atgongumerkjan er byrjað á netinum. Møguligt er eisini at keypa atgongumerki í forsøluni við kunningardiskin í Kelduni. Kostnaðurin er 169 kr. í forsølu og 225 kr. við dyrnar.
Konsertin verður fríggjakvøldið 9. mars kl.20 í Kelduni.


text:
Kórið úr Kommunuskúlanum sang best kenda og best umtókta brotið 'Another brick in the Wall' (part II). Íslendsku tónleikararnir hyggja væl nøgdir eftir kórinum, meðan Sámal Petersen, ið leikti fyrstu vionlin, hevur proppar í oyrunum. Niðast heilsast hann og dirigenturin Bernharður Wilkinson (Myndir: Birgir Kruse)
Tað var ein uppliving av teim sjáldsamu, tá Norðurlandahúsið lat upp fyri The Wall um vikuskiftið. Leygardagin klokkan 16:00 sat eg ájavnt við mixipultin, so ljóðblandið skuldi verið tað strategiskt best hugsandi í allari høllini.
Tó, í løtum kundi eg hugsað mær munin størri fyllu í ljóðinum, serliga tá skúlakórið fyrru ferðina kom á pallin. Tá var lóðmyndin ov spinkul. Seinnu ferðina tey sungu var betri fylla í ljóðinum og helst nakað harðari frá eisini.
Hinvegin var dynamikkurin frá mikrofonstyrktu violinunum fantastiskur. Og so at síggja beint á hin villa bogan hjá Boga Lutzen, ið gekk upp og niður og streyk uppá tað harðasta - tað var fantastiskt at síggja, men eisini at hoyra.
Tú trúði ikki tínum egnu oyrum at hetta var livandi tónleikur, beint av palli. Strúkarar, blásarar og trummur í einum so sannførandi karmi - hetta var fra-múr. Ja, fra-múr.
Í løtum vóru sangrøddirnar hjá Dúndurfréttum munin betri enn hjá upphavinum Pink Floyd, sum gamaní aldri hava verið góðir sangarar. Serliga hevði Pétur Orn Guðmundson eina framúr góða rødd, við stórum spenni og undrunarverdum skiftum, sum í løtum góðu The Wall ein farra av Supertramp. Og gittarleikarin longst til vinstru, spældi fantastiskt, bæði elektriskt og akustiskt. Men sangrøddin var ikki hin besta. Hin føri gittarleikarin í miðjuni hevði eina meiri standard rokkrød, ið passaði sum fótur í hosu til heildina í The Wall.
Sangarin Pétur spældi eisini á urgu. Einu løtuna beint fyri steðgin fekk hann urguna at svinga í einum so feitum urgu groove, sum eg aldri havi hoyrt áður hjá Pink Floyd. Tað var spennandi at hoyra nýggj frábrigdi sum hetta í hesum annars so kenda verki. Dúndurfréttir fluttu seg langt frá øllum vanligum cover bands.
Spell var tó, at eg aldri sáð trummuleikaran í Dúndurfréttum. Hann spældi knasandi væl. Til hetta høvið kundi meiri verið gjørt úr pallinum, so trummusláarin í rokkbólkinum sást. Balkongin, sum skúlanæmingarnir stóðu á, eins og í sangleikunum Hair, riggaði sannførandi væl.
Stóra upplivingin er at Symfoniorkestrið dugir so væl at finna uppá. The Wall var ein uppliving av teim sjáldsamu. Minnist ikki at hava hoyrt eina so fjøltáttaða konsert nakrantíð í Føroyum. Her vóru allir sansir mettaðir av ljóði og ljósi.
Hetta var fra-múr.


text:
Lestrarblað á gøtuni
So er blaðið hjá MFS, Fjølnir, aftur á gøtuni. Fjølnir vendir sær bæði til tey, sum ætla sær undir útbúgving, og til fólk sum eru lesandi. Í Fjølnir kanst tú lesa um ymiskt í samband við lestrarval, lestrabyrjan og um onnur praktisk viðurskiftir, sum víðvíkja hægri útbúgving, eins væl og har eru aðrar lestrarviðkomandi greinar.
í blaðnum kanst tú lesa um, hvussu tað er at vera lesandi í teimum ymisku londunum føroyingar lesa í. Eisini kanst tú lesa um fríðarítriv lesandi kunnu hava meðan tey eru lesandi. Blaðið hevur somuleiðis valt at varpa ljós á, hvussu tú kanst brúka tína útbúgving til at skapa títt egna virksemi, ella hvussu tú ger um tú ynskir at granska. Eisini fært tú lestrarvegleiðing, eins og tú fært upplýsingar um, hvussu tú kemur best frá lestrarbyrjan.
Vit eru sera væl nøgd við blaðið. Vit hava lagt okkum eftir, at hava okkurt áhugavert at lesa, líka mikið um tú just ert liðgur við miðnám, ella um tú ert undir hægri útbúgving, siga fyrireikararnir av Fjølnir.
Blaðið er ókeypis, og hevur 226 síður. Blaðið verður koyrt út á teir ymisku miðmánsskúlarnar kring landið, á skrivstovuna hjá MFS, og er annars við tá MFS skipar fyri tiltøkum.
Blaðið kann eisini lesast online: http://issuu.com/fjolnir2014/docs/fj__lnir2014


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Javnstøðulógin, sum kom í gildi í 1994, kann lesast í almenna lógasavninum á netinum.
Lógasavnið inniheldur ta til eina og hvørja tíð galdandi lóggávu í Føroyum. Lógartænastan á Løgmansskrivstovuni umsitur savnið og heimasíðuna.
Henda tænasta ger, at vit kunnu leita á telduni eftir heilum lógum ella einsamøllum orðum, sum standa í lógini.
Lógirnar hava yvirskrift, nummar og dagfesting. Hvør lóg er sett upp í pørtum við greiðari yvirskrift.
Í lógarsmíði er umráðandi, at teksturin er greiður og ikki kann misskiljast. Tí kann lógartekstur í fyrstuni verða torførur at skilja. Men lesa vit aftur, eigur alt at verða greitt.
Í hvørjum parti er eitt lógargreinarmerki, §, sum aftur kann verða býtt í stykki.
Her er uppgávan at finna Javnstøðulógina, sum er í 7 pørtum og telur 15 lógargreinarmerki.
Loysið hesar uppgávur, tá tit hava funnið Javnstøðulógina:
Tá Kristianna W. Poulsen var forkvinna í Javnstøðunevndini, heitti felagsskapurin Amnesty International á hana, at skriva um CEDAW sáttmálan. Greinin, sum hon skrivaði í 2009, kom í savnið Sameindu Tjóðir og Mannarættindi, sum Fróðskapur gav út hetta árið. Her eru tvey brot úr greinini og niðast er slóð til alla greinina:
"Í roynd og veru er vantandi javnstøða fyri kvinnur mangan tengd at vanahugsan og fordómum, ið hava samband við siðvenju og fatanina av, hvørja støðu menn og kvinnur eiga at hava og hava í samfelagnum."
"Vit fingu javnstøðulógina í 1994. Og 14 ár eftir varð orðið javnstøða fyrstu ferð at síggja í einum samgonguskjali. Hetta var samgonguskjalið hjá sonevndu CHE-samgonguni við Javnaðarflokkinum, Miðflokkinum og Tjóðveldi eftir løgtingsvalið í januar 2008. Her varð ført fram, at samgongan skuldi arbeiða fyri at fremja javnstøðu. Eisini í samgonguskjalinum hjá ABC-samgonguni við Fólkaflokkinum, Sambandsflokkinum og Javnaðarflokkinum frá september 2008 stendur at lesa, at virkað verður fyri javnstøðu á arbeiðsmarknaðinum, í politikki og í samfelagnum annars. Í 21. øld og nærum 22 ár eftir, at Føroya løgting samtykti Kvinnurættindasáttmálan, tykist føroyska samfelagið at hava fingið eyguni upp fyri, at javnstøða millum kyn hevur samfelagsligan týdning."
Í nývaldu Javnstøðunevndini sita nú: Ólavur Ellefsen, formaður, Guðrið Joensen, Lív Patursson, Niels Winther og Súsanna Olsen.
Okkum kann tað tykjast sjálvsagt, at øll menniskju skulu hava somu rættindi og skyldur í samfelagnum - sama ger kyn, tjóðaruppruna, útsjónd, brek, kynsliga áskoðan, átrúnað ella politiska fatan. Men í mongum londum er tað ikki sjálvsagt, og fyri ikki so langt síðan var tað heldur ikki sjálvsagt í Føroyum. Her eru nøkur áhugaverd árstøl um javnrættindi millum kynini.


text:
Ísraelstoymið, áður við Heimamissiónini sum sendara, nú við Ísraelsmissiónini, hevur tíggju ár á baki.
Fyrstu árini varð ítróttur brúktur fyri at skapa kontakt; fótbóltur, fimleikur, svimjing v.m. Eisini vórðu smá drama og ymiskir dansir, drama og dansir, ið onkursvegna vóru við at boða evangeliið, vístir á almennum støðum.
Nógvir ymiskir leiðarar hava verið knýttir at toyminum, men eingin so knáur sum Kartin Høgnesen. Okkurt hendinga árið undantikið, hevur leirvíkingurin verið við øll árini, annaðhvørt sum luttakari ella leiðari. Spurdur hvørt toymið, tess endamál og missión er broytt hesi árini, er hann skjótur at undirstrika, at endamálið enn sum áður er, at jødin verður náddur við evangeliinum, men at hátturin (missiónin) hevur flutt seg frá at vera ítróttarmissión + drama og dansur til í dag, burturav, at vera eitt tænastutoymi í meinigheitini Or HaCarmel í Isifya, Haifa.
Broytingin er hend so líðandi. Ymiskar lokalar kontaktir og samstarvsfelagar og góð ráð frá luttakarunum hava gjørt sítt til, at toymið hvørt ár hevur ment seg, bæði tá hugsað verður um tænastuna og fríðtíðina hjá toyminum, fríðtíð sum toymislimirnir forrestin sjálvi gjalda fyri.
Ein avbjóðing, ið konseptið stuttíðarmissión javnan møtir er, at stutti steðgurin á missiónsmarkini, heldur enn at vera við til at lyfta og bera arbeiði hjá teimum lokalu, blívur til eyka upptøku, tá ið toymið er farið heimaftur. Týdningarmikið at mentanarmunir verða havdir í huga, tá ið farið verður í onnur lond at boða evangeliið. Nógvar misskiljingar og óhepnar støður eru íkomnar vegna onga ella vánaliga fyrireiking. Misskiljingar og støður, ið vórðu umgingnar, um toymið áðrenn fráferð gjørdi sær ómak betur at skilja mentan, fólk og fæ í landinum, ferðast var til.
Tíggju ár í Ísrael hava lært okkum eitt sindur. Heldur enn sum áður, tá ið toymið eisini sjálvt skipaði fyri møtum og evangeliseraði á gøtum Ísraels, hevur toymisleiðslan og Ísraelsmissiónini, valt at tæna samkomuni Or HaCarmel í Isifya, Haifa. Í meðan starvsfólkið og nakrir av íbúgvunum í kirkjubygninginum hjá Or HaCarmel, plaseraður á hægsta punkt Carmels, dagliga arbeiða við at boða evangeliið, so hevur toymið fingist við at skava gamla máling, spartlað, málað, ruddað, støvað av, vaskað, ansað børn v.m. Tað kann tykjast trivielt og spill av tíð og góðum kreftum, at ferðast góðar 4.000 km, at gera handaligar og sera praktiskar uppgávur, men lat tað vera sligið púra fast, enntá við sjey tumma seymi, at, vegna tað at vit, saman við øðrum toymum, árliga, veita eina hjálpandi hond í Or HaCarmel, so kunnu, David Davis og Peter Tsukahira, teir, ið í 1991 savnaðust um felags visiónina, at stovna eina meinigheit á Carmels fjalli, saman við konum sínum, betur hugsavna seg um arbeiðið í Or HaCarmel og tænastugreinar tess.
Aftur í ár bjóðar Ísraelsmissiónin øllum áhugaðum at vera vælkomin at søkja um luttøku við Ísraelstoyminum 2016!
Eins og undanfarin ár, so fer toymið at gera praktiskar uppgávur í Or HaCarmel.
Leiðarar:
Anton Højgaard og Kartin Høgnesen
anton@pl.fo 739313
ella
Kartinhognesen@gmail.com 743122
18 ára aldusmark
Tilmeldingar freist:
20. Februar
Ógviliga sannlíkt at skráin, bæði dagar og innihald, verður broytt.27.06.16
Fráferð Vágar – KBH
– Gist verður á Hotel Hebron
Fráferð KBH – Tel Aviv
– Koma væntandi til Ísraels seint seinnapart og ferðast til Migdal29.07.16 – 05.07.16
– Andaligt retreat í Beit Bracha, “house of Blessing”, bønar og retreat sentur í Migdal (Galileu).
– Góð og solid undirvísing. Føroyskir og ísraelskir undirvísarar. Spennandi, mennandi og viðkomandi undirvísing. Góður felagsskapur í einum stillum og kveikjandi umhvørvi.
– Útferðir til Genesaretssjógvin og møguligvís Jerúsalem, Deyðahavið, Masada v.m.
– Ætlanin er eisini at brúka tíð í umhvørvinum kring Migdal; ganga langar túrar og “útforska” ísraelsku náttúruna.
05.07.16 – 18.07.16
– Tænasta í Or HaCarmel
18.07.16 – 20.07.16
– toymið tekur sær av løttum
21.07.16
– Ferðast heim


text:
Páls Høll hevur nú fingið nýggja heimasíðu, har upplýst verður um virksemi í Páls Høll. Heimasíðan er á palsholl.com
Páls Høll hevur nú fingið nýggja heimasíðu, har upplýst verður um virksemi í Páls Høll. Heimasíðan er á palsholl.com
18. august 2010, 7 dagar eftir at Pál Joensen hevði vunnið silvur við EM í Budapest í Ungarn, møttust okur – John Henrik Holm, Dennis Holm, Jón Bjarnason, Andrias Jacobsen, Heri Mortensen – til fundar á skrivstovu mitt í Vági.
Í næstu viku (frá 19. – 23. okt.) verða kortini til Pál-Lán’arar gjørd klár at senda út. MEN sjálvandi kunnu Pál-Lán’arar svimja og brúka vælverudepilin frá leygardegnum 17. okt. kl. 13.00.
Leygarmorgun kl. 10 verður alment hátíðarhald í Páls Høll, tá Páls Høll verður latin upp fyri almenninginum. Og tað verður sjálvsagt Pál Joensen, sum kemur at lata upp Páls Høll, og verður hetta gjørt saman við lokalu landsstýrisfólkunum Henrik Old og Sirið Stenberg. Hátíðarhaldið byrjar kl. 10 leygarmorgun, tá John Henrik Holm og Dennis Holm […]
Seinastu vikurnar hava sjálvboðin arbeitt við at gera Páls Høll klára til upplating. Millum annað eru gjørdar tvær nýggjar saunaðir, umframt eitt gosbað.
Føroya fyrsti 50 m. svimjihylur við elite- og vælverudepli.


text:
Les meira »
Mánadagin 30.apríl vóru 4.flokkarnir uttanfyri skúlan og veltu. Gamalt var at seta eplini niður umleið á flaggdegnum, so nú er tíð at fáa eplini sett niður. Hóast veltingin er hart arbeiði, so tímdu… Les meira »
Fleiri myndir síggjast her Les meira »
Í dag var flogbóltskapping fyri 4. flokkarnar við Skálafjørðin í Bylgjuni. Flogbóltur á barnastøði verður kallaður Flogbørn. Reglurnar eru foreinklaðar eitt sindur, soleiðis at børnini kunnu fáa eitt… Les meira »
Týsdagin vóru 4. flokkarnir ein túr í Havn, har tey vitjaðu Tjóðsavnið uppí í Hoyvík og fóru ein túr á skoytubreytina. Á Tjóðsavninum fingu næmingarnir ein rundtúr runt á Savninum. Vit fingu eina fr… Les meira »
Hendan síðsta vikan í skúlaárinum verður brúkt til ymiskt. Í dag var tað so dagurin hjá 3.flokki at skipa fyri. Siðvenja hevur í fleiri ár verið, at 3.flokkur sleppur at skipa fyri einum djóradegi, t… Les meira »
Aftur í ár riggaði garðdagurin á Glyvrum sera væl. Fitt av foreldrum og børnum møttu at hampa og fríðka um skúlagarðin. Sum undanfarin ár, so var størsta takið at mála bæði tað, ið fyrr er málað, og… Les meira »
Seinastu 14 dagarnar hava vit í Glyvra skúla havt lesi- og rokniskeið. Í stuttum er at siga um hetta skeið, at vit í tvær vikur bert hava hugsavnað okkum um føroyskt og rokning. Allar aðrar lærugreina… Les meira »
Í dag hava allir næmingar í Glyvra skúla gjørt SI-venjingar í fimleikahøllini. Tað er Joan Jacobsen, sum stendur fyri SI-venjingunum hjá okkum. Sum sást á myndunum, so hugnaðu børnini sær óført. Les meira »
Í morgun var flokkurin inni í køkinum og steikti fisk, í samband við evni, í lesibókini um fisk. Viðheftar eru nakrar myndir frá køkshugnanum. Les meira »
Hetta er ein roynd Les meira »
Aftur í ár vóru vit ein túr í Søldarfirði og flettu. Ymiskt er hvussu teimum dámar luktin og annars tað at fletta, men øll vóru við í onkrum, og fingu okkurt burtur úr. Undir "Myndasavn" eru fleiri… Les meira »


text:
RÆTTIR AT DEILA - PRÍSUR FYRI HVØNN
- PYLSUR
- ÚR SJÓNUM
- OSTAR
fyri hvønn:
175 kr.
OKKARA ÚTVALDU TAPAS MATSKRÁ Á 7 RÆTTIR
Vit gleða okkum at bjóða tykkum vælkomin.
Um tit hava serlig ynskir, vinarliga sendi okkum ein fyrispurning,
Har Katrina Christiansen stendur í dag, hevur verið virksemi síðani fyrst í 1700-talinum. Húsini hava havt minst fýra ymisk nøvn: Bartskerstova, Skálahús, hjá Restorff, hjá Heinesen og hjá Katrinu Christiansen.
Umframt vinnuligt virksemi frá bartskerum til handil kann nevnast, at William Heinesen er føddur har, og búði síni fyrstu barnaár "hjá Heinesen", sum húsini vórðu rópt tá.
Hóast neyðugar ábøtur eru gjørdar, so er alt, sum kundi varðveitast í húsunum, varðveitt. Harafturat er nógv forkunnugt, sum var farið úr húsunum, afturfunnið og sett uppaftur.
Maturin í nýggju matstovuni er inspireraður av spanska tapas-stílinum, men er fullførdur við íblástri frá føroyskum matsiði og øllum tí, sum okkara náttúra hevur at bjóða.


text:
Orð: C. J. Brandt
Lag: Hans Kugelmann
Týtt: G. Bruun
1. Mín sál, Guðs lov tú syngi
sum fuglafjøld í grønu líð,
hann náð tær hevur fingið,
hans navn’ man hjartað gleðast í;
í øllum vanda gav hann bót
og týndi synda rót,
hann teg at hjarta dregur,
títt banasár er grøtt,
hjá sær tær hvíld hann gevur,
so aldurs tyngd er løtt,
títt lív í hond hann hevur,
og øll hans ráðagerð er røtt.
2. Hann vilja sín tær kendi,
sítt náðiorð teg hevur lært,
á fold sín frið hann sendi,
og son sín ei hann hevur spart,
hans náði er um alla øld
ein á, ið dag og kvøld
kann geva sálum treystir
í hvørji neyð í verð,
sum sólskinsdagar bestir
hans friður gleði ber,
sum sól er sokkin vestur,
mín synd í kavið sigin er.
3. Ein faðir vil miskunna
við gleði sínum egnu smá,
og Guð mær vildi unna
sítt faðirnavn at heita á.
Hann kennir meg og veit, sum er,
at øll mín dýrd í verð
er bert sum gras á teigi,
í morgin er tað hoyggj,
sum blóma fín á heiði
so følnar føgur moyggj,
brátt lotar yvir leiðið,
so er várt lív á heimsins oyggj.
4. Guðs miskunn stendur eina
so føst sum fjallið ævum í,
og brúður sína reinu
hann kennist við um alla tíð,
tað fólk, sum helt hans sáttargerð,
á himni krúnu ber,
hvar einglafjøld í ringi
hans lov nú syngja má,
sum kempulið á tingi
um kongasæti stá,
tí allar sálir syngið:
Aleina hann skal æru fá.